Uusi Jerusalem? - www.sarinblogi.com\nNigerian ihmeidentekijä T.B.Joshua toivoo Nigeriasta uutta Jerusalemia.\nKatolinen Rooma on julistanut olevansa\nToronton herätyksen puolesta puhujat ovat pitäneet Torontoa ”uutena Jerusalemina”, josta lopun aikana lähtee Herran Sana.\nNyt tuota asemaa sovitetaan Nigeriaan.\n”Mitä tapahtuu tänään täällä synagogassa, on tarpeeksi tekemään Nigeriasta Mekkaa tai Jerusalemia kuuluisemman.\nIhmeet ja merkit, jotka Jumala täällä tekee, voivat tehdä Nigerian maailman suurimmaksi pyhäksi maaksi ja turistikohteeksi”.\nNäin sanoo saarnaaja, ihmeiden tekijä, T.B.Joshua. Jos Joshuaan on uskominen niin kristillisen uskon tehtävä nykyajassa on luoda turismia.\nToki on sanottava, että karismaattisen liikkeen suhteen se pitääkin paikkansa ihmisten velloessa milloin mihinkin ”ihmetilaisuuteen”.\nNe, jotka ovat asettaneet ns. ”ihmeet ja merkit” aidon uskon ensisijaisiksi merkeiksi Sanan opetuksen sijaan sanovat, että Jeesushan sanoi seuraajiensa tulevan tekemään suurempia ihmeitä kuin Hän.\nTällä yhdellä raamatunpaikalla oikeutetaan kaikenlainen toiminta.\n”Parantajat”, ”profeetat” ja ”ihmeidentekijät” ovat suosiossa.\nMonet uskovat, että aina kun jotakin yliluonnollista tai siltä vaikuttavaa tapahtuu, se on Jumalasta.\nKun julistaja, mies tai nainen, puhuu Jeesuksesta ja esiintyy kristillisissä kulisseissa, sitä pidetään aidon kristillisyyden merkkinä.\nRaamattu kuitenkin painottaa, että kaikki pitää koetella vertaamalla sitä Sanaan.\nYliluonnollinen ei ole todiste, vaan onko toiminta ja siihen liittyvä opetus sopusoinnussa Jumalan Sanan kanssa.\nMonet kristilliset viestimet kertovat Nigeriassa käynnissä olevasta ”suuresta Jumalan toiminnasta”.\nValtavat ihmisjoukot tulevat suurkokouksiin ja parantumisten sanotaan olevan tavallisia.\nNigerian suurimpaan kristilliseen liikkeeseen, “Redeemed Christian Church of God”, kuuluu n. 3 milj. jäsentä.\nMaan sanotaan olevan 45%:sti kristitty.\nVäestö jakaantuu pääasiassa muslimeihin ja kristittyihin. Jännitteet purkautuvat välillä väkivaltaisesti.\nOsa nigerialaisista kristityistä ovat kuitenkin huolissaan ”herätyksestä”.\nMonia seurakuntia pidetään opillisesti epäilyttävinä.\nUseat pastorit ovat ottaneet oppia amerikkalaisesta mallista, jossa julistajat ovat palvottuja sankareita.\nMenestysteologia valtaa alaa ja monet julistajat ovat mukana liikkeessä saaden siitä myös henkilökohtaista hyötyä.\nDavid Oyedepo johtaa ”Winner’s Chapel” seurakuntaa:\n”Jos herätys jää hyppimiseen, taputtamiseen ja kielillä puhumiseen olemme haaskanneet Jumalan armon”.\nKristillisessä kentässä maa on huomattu myös suurevankelista Reinnhard Bonnken suurkokouksista.\nBonnken massakokoukset herättävät ristiriitaisia tunteita. Hän sanoi koko Nigerian olevan matkalla taivaaseen ja piti Pyhän Hengen läsnäolon merkkinä, kun suuri ihmisjoukko puhui kielillä.\nPaikallinen raamattuseuran työntekijä arvosteli Bonnken opetusta sanoen, että myös okkultistit ja maailman muiden uskontojen seuraajat puhuvat kielillä, eikä yleinen kielillä puhuminen (ilman selitystä) ole yksinään merkki Pyhän Hengen läsnäolosta.\nKarismaattisessa liikkeessä on vallalla opetus, jonka mukaan kielilläpuhuminen on aina merkki Pyhän Hengen läsnäolosta, tai Pyhän Hengen kasteesta.\nKuitenkin käytäntö ja Raamattu osoittaa toisin.\nRaamatussa kielilläpuhumisella on oma, helluntaipäivään liittyvä merkityksensä ja se asettaa selvät rajat kielilläpuhumiselle, eikä korosta sitä.\nT.B.Joshua johtaa Lagosissa sijaitsevaa seurakuntaansa nimeltä ”The Synagogue, Church of All Nations”\n(synagoga, kaikkien kansojen kirkko t. seurakunta).\nJoshuan toimintaa eivät kaikki nigerialaiset kristityt hyväksy.\nHelluntailiikkeeseen kuuluva pastori Chris Okotie on lausunut Joshuan olevan epäilyttävä ja harjoittavan shamanismia kristillisin termein.\nOkotie kuvasi Joshuaa okkultistiksi.\nToinen seurakunta, ”House on the Rock”, on antanut lausunnon:\n”…emme usko Joshuan toiminnan perustuvan Jumalan sääntöihin ja olemme täysin sitä mieltä, että hän ei ole Jumalan mies”.\nKun eräs toinen helluntaipastori, Chris Oyakhilome, kävi Joshuan seurakunnassa ja esitti Joshuasta kiittäviä lausuntoja, Okotie arvosteli häntä kovin sanoin.\nNigerialainen Matthew Ashimolowo, pastori ja tv-saarnaaja. johtaa Euroopan suurinta seurakuntaa Lontoosta käsin.\nAshimolowo puuttui kahden pastorin väittelyyn vaatien näitä lopettamaan julkisen kiistansa.\nAshimolowokin tosin arvosteli Oyakhilomea siitä, että tämä kävi Joshuan kirkossa.\nAshimolowin mukaan Joshua ei puhu Jeesuksesta Kristuksesta Pelastajanaan ja Vapahtajanaan, hän ei puhu synnistä, helvetin ja taivaan todellisuudesta, eikä pelastuksesta yksin armon kautta:\n”Tosiasiassa Raamattu varoittaa sellaisista ihmisistä, jotka esiintyvät valon enkeleinä, mutta ovat väärän palvelijoita”.\n”Nigerian kristityillä on profeetallinen tehtävä. Jumala on antanut meille sanan, että meidän saarnaajamme menevät ja ravistelevat maailmaa”.\nProf. Tom Gouws varoitti Etelä-Afrikassa, Johannesburgissa ilmestyvässä ”Beeld” lehdessä Joshuasta ja osoitti tämän opetuksen olevan samankaltaista, kuin Benny Hinnin, Rick Joynerin, ym. äärikarismaattisten julistajien.\nT.B.Joshua lähestyy 40-vuoden ikää ja on naimisissa oleva “profeetta” ja “parantaja”.\nMonet karismaattiset (toronto, pensacola, ym. herätykset) kristityt maailman eri puolilta vierailevat hänen kokouksissaan.\nMyös suomalaisia on käynyt paikalla.\nJoshuan toimintaa mainostaa ympäri maailmaa leviävä video, jossa hänen kauttaan tapahtuvia ihmeitä kuvataan. Seurakuntaan kuuluu n. 100000 jäsentä.\nJoshuaa kuvataan usein sanoin ”mies synagogassa” ja ”Jumalan mies”.\nHänen seurakuntansa nimessä esiintyvät maininnat ”synagoga” ja ”kaikkien kansojen kirkko”.\nSynagoga on juutalainen sana tarkoittaen israelilaisten pyhää kokoontumista, kokouspaikkaa.\nJälkimmäinen nimitys taas lienee otettu Mar.11:17 jakeesta, jossa Jeesus kutsuu Jerusalemin temppeliä kaikkien kansojen rukoushuoneeksi.\nMiksi nigerialaisen (sen kummemmin kuin suomalaisenkaan) pakanaseurakunnan nimessä tulisi esiintyä puhtaasti juutalaiseen taustaan kuuluva nimitys?\nAsiaan liittynee Joshuan pyrkimys esiintyä raamatullisena ja Kristuksen seuraajana. Olihan Jeesuskin usein synagogassa.\nJoshuan synagogaan kuljetaan kolmen sisäänkäynnin kautta. Niitä kutsutaan porteiksi. Ensimmäisen portin kautta tullaan paikkaan, jossa seinään on asennettu hanoja. Hanat on yhdistetty paikalliseen vesijohtoverkkoon. Kun ”mies synagogassa” siunaa ja pyhittää veden siitä tulee ”Kristuksen verta”.\nTämä muistuttaa roomalaiskatolisesta messusta, jossa papilla on valta muuttaa viini Jeesuksen vereksi.\nVideolla, jonka tuottaja on Joshuan seurakunta, hän siunaa veden koskettaen kahtatoista hanaa ja julistaa niiden kautta vuotavan veden ”Jeesuksen vereksi”.\nSeurakunta tungeksii hanojen luo juomaan, loiskuttelemaan ja jotkut ottavat suihkun ”Jeesuksen veressä”.\nJoutuessaan kosketukseen veden kanssa toiset ihmiset alkavat vapista ja kaatuvat lattialle.\nEräät, yleensä naiset, saattavat oksentaa ja jopa virtsata alleen. Ihmisillä näyttää olevan tuskia vatsan alaosassa ja toiset pitelevät sukuelimiään.\nSiunatun veden sanotaan saavan aikaan ihmeitä.\nJoshua sanoo: ”Mihin tahansa Jumalan mies koskee se on siunattu… se (vesi) on Jeesuksen veri”.\nTämä on Jeesuksen uhria edestämme rienaavaa käytöstä, eikä sitä voida mitenkään puolustella Raamatun Sanalla.\nJoshuan seurakunta tekee Raamatun sovitukseen liittyvästä asiasta taikauskoisen kokemuksen.\nKäytäntö kuuluu magiaan ja pakanuuteen, ei kristillisyyteen.\nKristuksen veri vuodatettiin edestämme Isä Jumalalle sovituksen merkiksi, kun Herra kärsi syntiemme tähden.\nKuka tahansa Suomessa propagoi tämänkaltaista seurakuntaa ja toimintaa, tekee siinä suuren virheen!\nKuitenkin näitäkin videoita katsellaan suomalaisen seurakuntaväen keskuudessa ja Joshuaa mainostetaan Jumalan miehenä.\nJoshuan sanotaan parantavan HIV/AIDS potilaita, syöpää, sokeutta ja karkottavan pahoja henkiä. Myös raajoja ja lihaskudosta kasvaa.\nJoshuan ihmekokoukset pidetään kaksi kertaa viikossa. ”Jumalan mies” ilmestyy paikalle varsin epäsäännöllisesti, ”kuten Pyhä Henki johtaa”.\nHän tulee kokoukseen mihin aikaan tahansa klo 10-18 välillä. Kokous voi kestää pitkälle yöhön. Odottaessaan tuntikausia suurta miestä kokousväki kuulee todistuksia ja sille esitellään parantumisihmeitä.\nSeurakunnassa on monia tv-vastaanottimia, joista menoa saa seurata. Kokoukset videoidaan ja nauhat arkistoidaan.\nJoshua, kuten ihmeparantajat yleensä, valikoi parannettavansa. Rygbyn pelaaja Wium Basson tuli Joshuan kokoukseen parantuakseen maksasyövästä. Joshua ei ottanut häntä rukoiltavaksi.\nWiumin kuoleman jälkeen Joshua otti yhteyttä tämän äitiin sanoen olleensa yhteydessä kuolleeseen poikaan. Joshua sanoi äidille Wiumin lähettäneen terveisiä ja olevan onnellinen. Kuolleisiin yhteyden ottaminen on Raamatussa kielletty, koska se johtaa yhteyteen petollisten henkien kanssa.\nParantamisen väärä korostaminen käy ilmi Joshuan synagogan kirjoituksista. Niiden mukaan kristillisyys syntyi ja sitä alettiin julistaa, kun Pietari paransi ramman temppelin ”Kauniin Portin” edessä.\nSeurakunta syntyi sen pohjalle, kun parantumisia alkoi tapahtua Jeesuksen poistumisen jälkeen.\nJos ihmisiä halutaan saada uskoon tarvitaan ihmeitä.\nUskoontulo edellyttää oman syntisen minän kohtaamista ja syntien tunnustamista Jumalan edessä.\nSynti erottaa Jumalasta, ei sairaus.\nJeesus itse korostaa useassa kohden samaa asiaa. Uuden liiton seurakunta oli jo syntynyt Pietarin kohdatessa ramman.\nJoshuan parantamismenetelmät eivät kuulu Raamatun maailmaan. Videollaan hän heiluttaa käsiään ihmisiä kohti. Parantaessaan henkilön suuta hän nuijii ja hieroo omaa suutaan toisen käden osoittaessa parannettavan naisen suuhun.\nVerta ja ektoplasmaa tulee naisen suusta ja hänet julistetaan terveeksi. Kuvat ennen ja jälkeen parantumisen ovat ristiriitaiset. Eräät sanovat kuvien esittävän kahden eri henkilön suuta.\nToisessa parantumisessa esitetään vakavasti sairas mies, joka myöhemmin todistaa parantuneensa. Mutta todistaja näyttää aivan eri henkilöltä.\nJohn Rindel julistettiin parantuneeksi HIV’istä, mutta kuukausi tuon jälkeen hän oli edelleen HIV-positiivinen.\nVideo on lievästi sanottuna karkea. Se näyttää miesten ja naisten vahingoittuneiden sukuelimien alueita ennen parantamista ja parantamisen aikana. Jälkeenpäin nämä parantuneet esiintyvät yleisölle riisuutuen ja paljastaen intiimit paikkansa. Kaikki tämä tapahtuu ns. seurakunnassa.\nJoshua saa ihmiset kaatumaan ja vapisemaan pelkällä käden liikkeellä.\nKun hän kyykistyy ihmiset tekevät samoin, kun hän nousee seuraajat nousevat.\nPakanuus verhoutuu kristilliseen kaapuun.\nAina löytyy niitä kristittyjä, jotka kyselemättä uskovat tämänkaltaiseen toimintaan.\nRiittää kun saadaan sensaatiota, tunnelmaa ja omia kokemuksia. Kristillisen kentän luopumus on todellinen.\nKarismaattisessa liikkeessä on opettajia, jotka sanovat oksentamisen kuvaavan puhdistautumista.\nOksentaminen tässä tarkoituksessa kuuluu monen pakanallisen uskomuksen piiriin. Joshuan kokouksissa virtsataan ja oksennetaan matoja, kiviä, simpukankuoria, jne.\nTässä ei ole mitään raamatullista.\nSe on silkkaa pakanuutta.\nKeskeinen piirre on evankeliumin julistamisen ja Raamatun opetuksen puute.\nJoshua sanoo, ”Vastaanotat tämän parantumisen sielusi pelastukseksi… Ihme tänään on pelastus sielullesi”.\nParantaessaan hän saattaa koskettaa omaa ruumistaan samalta kohtaa missä parannettavan sairaus on. Menetelmä tunnetaan energian siirtona ja sitä harrastetaan kulteissa.\nJoshuan opetus on, että jos puhutaan Jumalan nimessä voiman takana on aina Jumala.\nSiksi Raamattu on tarkka kehottaessaan kristittyjä tutkimaan ja arvostelemaan opetus.\nNoita Simonista sanottiin, että ”tämä mies on se Jumalan voima, jota kutsutaan ’suureksi’”. Simon teki ihmeitä, ehkä kuten Joshua.\nMutta hän ei ollut Raamatun Jumalan lähettämä.\nMe emme pelastu ihmeiden tai merkkien kautta.\nKirkon tiloissa on useita kuvia. Eräässä Jeesus esitetään paaluun sidottuna ja ruoskittavana. Kuvassa on viittaus Jes.53:5 raamatunpaikkaan.\nNigeria, kuten koko Afrikka, on laajalti islamilainen. Joshuan kirkossa on katolisen mallinen ristiinnaulitun kuva, jonka yhteydessä on Koraanin teksti:\n“Ei ole muuta Jumalaa kuin Allah”.\nSe on kirjoitettu myös arabiaksi ja tekstin yhteyteen on merkitty asianmukainen Koraanin kohta.\nKoraanissa kielletään, että Jumalalla olisi Poika.\nEhkä Joshua pitää islamia ja kristillisyyttä samankaltaisina uskontoina ja kuvan kautta haluaa vaikuttaa maansa muslimeihin.\nJoshua esittää mitä omalaatuisempia lausuntoja.\nHän uskoo afrikkalaiseen taikauskoon. Sanojensa mukaan hän on kasvissyöjä, koska erityiset afrikkalaiset noidat ja tietäjät (Ogbanjes) eivät ole ihmisiä, vaan puoliksi kaloja. ”Joten jos syöt kalaa, et voi vapauttaa heitä”.\nHän sanoo omaavansa kyvyn ilmestyä yhtä aikaa ”jumalallisen persoonansa” kautta tuhansille ihmisille ja myös näiden uniin.\nTämä kaikki on puhdasta okkultismia.\nJoshua sanoo saaneensa lahjan tehdä ihmeitä syntymässään.\nRaamattu ei kerro, että Jumala jakaisi armoituksiaan näin.\nLahjat ovat aina Pyhän Hengen lahjoja, Hänen omistuksessaan, eikä ihminen niistä määrää.\nJumala toimii ja käyttää niitä oman tarkoituksensa ja tahtonsa mukaan.\nMe emme kykene määräilemään koska ja missä Hän toimii.\nMe emme omista Hänen kykyjään.\nJoshua esittää okkulttisia näkemyksiä.\nKirjassa, I.B.Agbaje, A.Kalu, ”Pastor W.F.Kumuyi and Prophet T.B.Joshua: Are Both Messengers of God?” tämä käy selvästi ilmi.\nJoshua sanoo, ettei hän arvostele muita julistajia, koska silloin, ”hengelliset voimasi siirtyvät sille, jota olet solvannut…”.\nHän käyttää solvaamisesta samaa nimitystä, joka liitetään jumalanpilkkaan.\nNäin hän asettaa itsensä jumalaksi, tai ainakin Hänen ainutlaatuiseksi edustajakseen.\nJoshua uskoo, että kun hänen toimintaansa arvostellaan, hän imee arvostelijoiden ”hengellistä voimaa” itseensä.\n”Mitä enemmän he tuomitsevat minua, sitä vähäisemmäksi käy heidän voitelunsa…\nKriitikkoni ja vainoojani ovat saaneet minut etsiytymään lähemmäs Jumalaa ja luottamaan yksin Häneen…\nMinulla ei ole maallisia ystäviä, koska tiedän, että ennemmin tai myöhemmin petyn heihin.\nHaluan aina tehdä Jumalan tahdon, totella Häntä ja seurata kirjaimellisesti Hänen ohjaustaan. Siksi jumalallinen voimani lisääntyy päivittäin…”.\nJoshua osoittaa uskovansa ihmisen ”hengellisiin voimiin”.\nSe on okkulttinen perinne.\nRaamatun mukaan ihmisellä ei ole sellaisia voimia, eikä valtuuksia. Kristitty julistaa Jumalan suvereenia voimaa. Jumala voi ilmestyä voimansa kautta jossakin tilanteessa, eikä ihmiselle kuulu siitä mitään kunniaa.\nItsessään heikko ja voimaton kristitty voi vain luottaa Jumalan voimaan.\nTätä Raamattu opettaa kerta toisen jälkeen.\nElämme ajassa, jossa kristillisyyteen on tullut mukaan ”voideltujen” julistajien palvonta.\nSitä eivät halunneet edes Herran apostolit.\nJoshua haluaa omien sanojensa mukaan palvella vain Jumalaa.\nMutta mistä hän ottaa ohjeensa?\nRaamatun Jumalan tahto käy ilmi yksin Hänen Sanastaan. On monia ”jumalia”, jotka voivat tarjota psyykkistä voimaa. Saatanakin mainitaan ”tämän maailman jumalana”.\nJoshua kerskaa, “kuinka vahingoittajani voivat ajatella ja uskoa… että mukana on pahoja voimia, samalla kun miljoonien nigerialaisten joukossa ei ole toista henkilöä, joka tekisi samoja tekoja…”.\nHän jatkaa sanoen, että Nigerian hallituksen tulisi koota kaikki pastorit ja evankelistat, ”Tafawa Balewa aukiolle ja antaa jokaiselle Jumalan miehelle 10 minuuttia aikaa rukoilla ihmisten puolesta.\nSitten ihmeet ja merkit, jotka vahvistavat palvelutehtävän, saavat aikaan, että hallitus tietää ketkä ovat aitoja Jumalan miehiä ja ketkä palvelevat mammonaa”.\nNyt siis maallinen hallitus (vaikka Nigerian johdossa olevan miehen sanotaankin olevan kristitty) päättäisi kuka on ”aito Jumalan mies”.\nIhmeet ja merkit eivät todista aitoudesta.\nJoshua julistaa lopun ajan profeettojen petosta, jossa ”ihmeet ja merkit” todistavat.\nSuhde Raamattuun ja sen Sanaan ei ole merkittävä.\nRaamatun mukaan väärät opettajat nimenomaan tekeytyvät valon enkeleiksi (so. he toimivat kristillisin termein) ja tekevät ”ihmeitä” (joiden kautta saavat auktoriteetin). Juuri noin ”väärät kristukset” ovat aina toimineet.\nRaamattu antaa ymmärtää, että lopullinen antikristus saa vallan ihmeiden ja merkkien voimalla.\nJoshua jopa sanoo hänellä olevan voiman kutsua tuli taivaasta syntiä tekevien seurakuntalaistensa ruumiinosien ylle.\nEräs video näyttää naisen pitelevän tuskissaan jalkoväliään, kun Joshuan kutsuma ”tuli” puhdistaa hänen syntinsä. Tapaus näyttää huvittavan sitä seuraavia.\nJoshuan mukaan hän on ”lupauksen lapsi”.\nHän opettaa samoja kykyjä valituille nuorille seuraajilleen. Valinta on tarkka prosessi. Shamaaninkin koulutus aloitetaan nuorena. Vanhempi shamaani kouluttaa nuorempia. Joshuan mukaan, ”Toiset tulevat jonkun ongelman takia tai koska Jumala kutsuu heitä, mutta loppujen lopuksi kaikki eivät tule valituiksi.\nEnsin he palvelevat kuten Elisa palveli Eliaa. Elisa meni Elian luo palvellakseen tätä. Palvelijasta, jos olet tottelevainen ja rehellinen, voit Jumalan valinnan mukaan tulla opetuslapseksi”.\nVaikka Joshua mainitsee, että lopulta Jumala valitsee kenestä seuraajasta tulee profeetta ja Jumalan palvelija, hänen oma toimintansa omaa shamanismin piirteet.\nOkkulttisen voiman viehätys piilee juuri ”ihmeissä ja merkeissä”.\nSiinä, että ihmisillä on seurattavaa ja koettavaa. Tavallinen raamatunopetus on tylsää. Kun ihmiset ovat hylänneet Sanan vastaanottamisen ja halun siihen, eksytys saa vallan.\nRodney Howard Brownen mukaan ei ole väliä vaikka saatana toimisi seurakunnan keskellä, kunhan vain jotakin tapahtuu.\nNäin ”vanha” kristillisen kokoontumisen malli, joka keskittyy sananopetuksen ympärille, väistyy ”uuden” kokemukseen perustuvan tieltä.\nMutta onnettomat seuraajat eivät tajua, että ”uusi” on vanhaa pakanuutta. Ainoastaan käärepaperi on uutta. Siinä on kristillisiä kuvia. Siinä kaikki.\nJoshuan mukaan erottelu väärän ja oikean välillä kuuluu Jumalalle ja Hän aikanaan tekee sen tiettäväksi. Siihen asti vallitsee sekaannus ja hajaannus.\nTietyssä mielessä näin on. Joshua kuitenkin tarkoittaa, että kristityn ei tulisi itse arvostella eikä tutkia, vaan hyväksyä kaikenlainen kristilliseksi mainittu toiminta.\nRaamattu opettaa, että väärät opit ja opettajat pitää tuoda julki seurakunnan varjelemiseksi.\nJoshuan opetus johtaa juuri siihen, mihin äärikarismaattinen eksytys tähtää:\nKaikki se on oikein, mikä esitetään Kristuksen ja Jumalan nimessä.\nRaamatun opetus ei ole tärkeä.\nJos julistaja sanoo olevansa Jumalan asialla se riittää.\nJoshua yhtyy menestysteologian opetukseen sanojen voimasta:\n”Usko tarkoittaa Jumalan Sanan ja Hengen yhtymistä. Kun puhut Jumalan Sanan ja se yhtyy Jumalan Hengen kanssa, mitä tahansa päätät se tapahtuu”.\nEdelleen: ”Kun Jeesus elää sinussa, nälkä, köyhyys ja sairaus ovat menneisyyttä”.\nKun tällainen lupaus annetaan afrikkalaiselle, eurooppalaiselle, amerikkalaiselle, kelle tahansa ihmiselle, se tehoaa.\nKukaan ei halua olla nälissään, köyhä eikä sairas.\nRaamattu ei kuitenkaan lupaa vapautusta kaikista näistä tässä maailmanajassa, ei edes kristitylle.\nJumala lupaa pitää huolen omistaan, mutta silti ahdistus ja kärsimyskin kuuluvat ajoittain elämään.\nSana ja Pyhä Henki eivät ”yhdy” vaan ne ovat aina olleet, ovat ja tulevat olemaan yhtä.\nPyhä Henki on Sanan Henki ja auttaa kristittyä ymmärtämään Sanaa.\nJoshua sanoo olevansa kristitty. Se osoittaa, että kristillisyydestä on tullut sana, joka voidaan liittää mihin tahansa.\nRaamattu osoittaa, että näin tulee käymään ennen Kristuksen tulemusta. Surkeinta asiassa on, että monet vastuuta kantavat eivät ole hereillä. Epävarmat seurakuntalaiset saavat väärää opetusta, tai eivät saa sitä lainkaan.\nHeitä ei varoiteta, eikä opeteta itse tutkimaan ja olemaan tietoiset, että kristittykin voi eksyä seuraamaan vääriä opettajia ja väärää opetusta.\nAinoastaan Raamatun tuntemus ja tarkkaavainen varovaisuus on turva.\nJumala on antanut Sanansa siksi, että sitä tutkitaan ja sitä tulee kunnioittaa.\nKristikunnassa ikävöidään "suurta lopun ajan herätystä" ja tietty liikehdintä yhdistetään siihen.\nKuitenkin on vaara, että Raamatun oma kuvaus lopun ajasta jää vähemmälle huomiolle. Raamattu ei niinkään puhu suuresta herätyksestä ennen Jeesuksen paluuta vaan varoittaa hengellisyyden kaapuun verhoutuvasta eksytyksestä ja petoksesta.\nRaamatun opetus on, että meidän tulee koetella kaikki ja arvostella ilmiöiden ja opetusten takana olevat henget. "Rakkaani, älkää jokaista henkeä uskoko, vaan koetelkaa henget, ovatko ne Jumalasta..." 1Joh.4:1.\nArvostelu on siis elintärkeää voidaksemme pysyä Sanan mukaisessa "terveessä opissa".\nJos nk. Pyhän Hengen liikehdintä toistuvasti kehottaa osallistujia hylkäämään terveesti analyyttisen mielenlaadun ja kyselemättä hyppäämään mukaan on syytä heti epäillä eksytyksen mahdollisuutta. Väitetyssä maailmanlaajassa herätyksessä, johon kuuluu myös Toronto/ Bronwnsville, osallistujia kehotetaan kerta toisen jälkeen: "Lopeta ajattelu, anna sen kuplia vatsastasi kuten elävän veden virta..."\nToronton herätyksen johtaja John Arnott varoittaa kuulijoitaan "älä edes leikittele ajatuksella, että olisit mukana valheherätyksessä." Pensacolan Brownsvillen seurakunnassa painotettiin: "...vapauta itsesi...älä ajattele mitä teet...anna itsesi täydellisesti hengen valtaan."\n"Et mitenkään voi ymmärtää mitä Jumala tekee näissä kokouksissa... vain sydämesi kautta voit ymmärtää."\nKun arvostelemme ilmiöitä emme halua arvostella niissä vaikuttavia ihmisiä. Siitä huolimatta ihminen, joka mielestään on mukana oikeassa toiminnassa usein kokee tulleensa loukatuksi kun hänen edustamaansa asiaa kritisoidaan. Silti Raamattu kehottaa tutkimaan ja arvostelemaan. Oma kantani on tämä: Haluan rakastaa kristittyjä veljiäni ja sisariani. En halua loukata ketään. Haluan olla yksi Jumalan Huoneen rakennuskivi monien muiden rinnalla. En myöskään haluaisi kenenkään eksyvän tai joutuvan sielunvihollisen pettämäksi. Jos itse joutuisin siihen vaaraan haluaisin, että joku välittäisi Jumalan Sanasta ja minusta niin paljon, että hän Sanasta näyttäen osoittaisi minun olevan mukana asiassa, jota Raamattu yksiselitteisesti ei tue. Ihmisinä olemme vajavaisia ja sanaa opettavatkin erehtyvät. Mutta jos eksyksissä olemista aletaan puolustella ja sen varaan rakennetaan oma hengellinen imperiumi (kuten monet saarnaajat Yhdysvalloissa) saadaan aikaan lopulta suuri vahinko.\nKoska Pyhä Henki on ollut mukana Raamatun kirjoittamisvaiheissa Hän ei opeta Sanaa vastaan.\nYhä useammin on tapa erottaa Pyhä Henki ikään kuin omaksi jumalakseen, kutsua ja anoa erityisesti Häntä. Mutta Raamatun Pyhä Henki ei suostu tällaiseen palvontaan. Jumala on yksi: "Uskokaa minua, että minä olen Isässä, ja että Isä on minussa", "...kun Puolustaja tulee, jonka minä lähetän teille Isän tyköä, totuuden Henki, joka lähtee Isän tyköä, niin hän on todistava minusta", "...hän ottaa minun omastani ja julistaa teille" (Joh.14:11, 15:26, 16:15).\nJumalan kolme persoonaa toimivat täydellisesti yhtenä ihmisen pelastumisen puolesta. Jumala on ihmiselle aina mysteeri ja siksi Sanassa ilmoitettu on riittävä tieto meille. Kaikkein tärkeintä ei ole "uusi voitelu", jota siellä täällä kaupataan, vaan että etsivät sielut löytäisivät Pelastajan, Kristuksen. Hänen kärsimisensä puolestamme on osoitus Jumalan hyvästä tahdosta ja armosta meitä kohtaan.\nPyhän Hengen keskeistä työtä on:\n- osoittaa meille oma asemamme langenneina ihmisinä,\n- tehdä tiettäväksi Jumalan oikeamielisyyden vaatimus: synnistä seuraa rangaistus,\n- rangaistus on iankaikkinen, itse valittu ero Jumalasta, jota Raamattu kuvaa helvettinä,\n- ilmaista meille rakastava Jumala, joka otti rangaistuksemme päälleen ja vapautti meidät tuomiosta,\n- kun tulemme tietoiseksi edellisistä niin antaa meille voima kääntyä Jumalan puoleen nöyrinä katumuksessa ja kiittäen Häntä\ntietoisena meitä kohdanneesta ansaitsemattomasta armosta,\n- antaa henkeemme tietoisuus Jumalan läsnäolosta kanssamme, voimme aina kääntyä Hänen puoleensa,\n- antaa meille voima jokapäiväiseen vaellukseemme uskossa,\n- antaa voima todistamaan kaikesta tästä kun siihen tulee luonnollinen tilaisuus,\n- syventää suhdettamme kirjoitettuun Sanaan ja sen kautta Kristukseen ja koko kolmiyhteiseen Jumalaan.\nVoidaksemme Sanan avulla tutkia ilmiöitä ja opetuksia meidän on tunnettava mukana olevien johtajien opetusta. Huomaa: Pyhä Henki ei ole hämmentävä eikä toimi vähäisimmässäkään määrin ristiriitaisesti Sanan kanssa.\nRaamattu varoittaa vaarasta, joka saattaa kohdata opettajiksi aikovia: "Älköön hän olko äsken kääntynyt, ettei hän paisuisi ja joutuisi perkeleen tuomion alaiseksi." 1Tim. 3:6. Ko. tuomio voitaneen petetyksi tulemisena "paisumisen" so. oman minän liiallisen esille tulemisen tuloksena. Vaikka ko. jae mainitsee uskossaan nuoren tämä varoitus kuuluu kaiken ikäisille uskoville.\nHengellisen johtajan (ja sama koskee jokaista uskovaa) elämässä tulee ilmetä hengen hedelmien vaikutus. Eksyttävät henget ovat aina valmiita pettämään ensin hengelliset johtajat koska ne tietävät heidän välityksellään menestyvänsä.\nMyös helluntailiike - johon osa liikehdinnän suurista nimistä kuuluu tavalla tai toisella - on jakaantunut asian suhteen. Yhdysvalloissa asian tiimoilta käydään jatkuvaa linjanvetoa.\nVaikka puolustamme sitä, minkä näemme oikeaksi emme saa olla tuomio- tai kostomielessä. Pyhän Hengen vaikuttama arvostelu on samalla huolta ja murhetta asioiden tilasta ja iankaikkisten, arvokkaiden ihmissielujen kohtalosta. Nykyisen liikehdinnän johdossa olevat ovat esittäneet seuraavia lausuntoja kun heidän opetustaan on kriittisesti tarkasteltu:\n"Haluan lopettaa antamalla kymmenen julistusta kuinka asiat tulevat olemaan. Herra Hanegraaff ja kaikki muut paholaiset, kuunnelkaa..."\n"...jotka hyökkäävät Kenneth Copelandia vastaan hyökkäävät itse Jumalan läsnäoloa vastaan."\n"Kuten Amerikan sisällissodassa, tuleva hengellinen sisällissota tullaan käymään harmaiden ja sinisten välillä. Unissa ja näyissä sininen usein merkitsee taivasmielisyyttä - taivas on sininen - ja harmaa edustaa niitä, jotka ovat oman mielensä vallassa... tämä tulee olemaan yhteenotto omaa mieltään ja ihmisviisautta seuraavien ja Pyhää Henkeä seuraavien välillä."\n"Paholainen on täällä tänä iltana ja haluaa häiritä kokousta. No- minulla on uutisia hänelle - hänen pitää lähteä. Paholaisella on tarkkailijoita täällä tänään..."\n"Joku hyökkää minua vastaan jonkun opetukseni takia. Sanonpa sinulle jotain, veli: Varo!... Olen etsinyt Raamatusta yhtä jaetta mutta en nyt löydä sitä. Jae, jossa sanotaan: Jos et pidä heistä tapa heidät... Toisinaan toivon, että Jumala antaisi minulle Pyhän Hengen konekiväärin, jolla ampuisin (arvostelijoiden) päät irti...", "Nyt osoitan sormellani Jumalan suuri voima takanani, kuule tämä: Etelä-Kaliforniassa on miehiä ja naisia, jotka hyökkäävät minua vastaan. Voitelussa sanon nyt; lapsesi saavat maksaa siitä ellet lopeta, lapsesi tulevat kärsimään...", "Herra, älä armahda heitä, näytä heille."\n"Sanon sinulle suoraan, kaadut kuolleena maahan, jos kiellät mitä Jumala on tekemässä."\nJeesuksesta tai Pyhästä Hengestä puhuminen ei vielä takaa hengellistä raittiutta. Eksytyksen voima on siinä, että valitettavan monet eivät tunne Raamattua ja osa ei edes välitä tuntea. Kun hengen, sielun ja ruumiin "valtapiirit" sekoittuvat ja ruumissa tai mielessä koetut ilmiöt tulkitaan varauksetta Pyhän Hengen vaikutukseksi ollaan harhassa. Kun näin koettuja "ihmeitä ja merkkejä" sitten pyritään puolustelemaan ottamalla Raamatusta irrallisia jakeita ilmiöitä puolustelemaan joudutaan yhä syvemmälle eksytykseen.\nMeillä on lupa olla varmoja Sanan totuudesta. Ilmiöt, joille ei löydy selkeää perustetta Sanasta tulee hylätä.\nTuhannen markan kysymys: Mitä Raamattu kertoo tapahtuneen kun ihmiset kuulivat aitoa Sanan julistusta? Alkoivatko he pyöriä maassa, huutaa, kiljua, haukkua, hyppiä, nauraa hillittömästi tms...?\nRaamatun mukaan: "Kun he tämän kuulivat, saivat he piston sydämeensä ja sanoivat Pietarille ja muille apostoleille: Miehet, veljet, mitä meidän pitää tekemän?" (Apt. 2:37). "Pisto sydämessä" on Pyhän Hengen kutsu kääntymykseen, hätää oman sielun iankaikkisen elämän puolesta. Tämän kysymyksen jälkeen Pietari ei ryhtynyt jakamaan heille "uutta ihmeellistä voitelua" eikä kehottanut "hyppäämään Hengen virtaan" vaan sanoi heille: "Tehkää parannus ja ottakoon kukin teistä kasteen Jeesuksen Kristuksen nimeen syntienne anteeksisaamiseksi, niin te saatte Pyhän Hengen lahjan" (Apt. 2:38).\nBerealaisten esimerkki on raamatullinen malli kuinka jokainen yksityinen ihminen voi menetellä. Raamatun esimerkin mukaan ei tule sokeasti seurata kenenkään opetusta vaan : " ...he ottivat sanan vastaan hyvin halukkaasti ja tutkivat joka päivä kirjoituksia, oliko asia niin" (Apt.17:11). Sanan vastaanottaminen ei merkitse automaattista hyväksyntää joka asialle vaan tutkiminen on keskeinen osa sanan vastaanottamista. Jumalan Sana kestää tutkimisen ja Jumala itse haluaa ihmisen tutkivan ja sen kautta saavan Pyhän Hengen valoa ymmärrykseensä.\nNykyisen Hengen voitelun saajana voi olla kääntymätön siinä kuin kääntynyt. Liikehdinnän kokouksissa nauravat ja vapisevat niin kerran kääntyneet kuin kääntymättömät.\nKuitenkin Raamatun mukaan Pyhän Hengen lahja ja voitelu liittyy uskoontulon jälkeiseen hengelliseen todellisuuteen. Kyseessä on Jumalan lupaus jokaiselle ihmiselle - ei jokin taianomainen voima, jota hengelliset gurut voivat jakaa sinne tänne eri menetelmin. Pietari ja Paavali saattaisivat menettää itsehillintänsä nähdessään suurten hengellisten lavatähtien puhaltavan "pyhää henkeään" kansanjoukkoon tai samassa tarkoituksessa heiluttavan pikkutakkiaan kuulijoiden yllä.\nNykyisen "herätyksen" johtajat korostavat asemaansa voitelun jakajina. "Tulkaa, nyt! Tässä se nyt on. Jumalan voima on laskeutumassa... täyty... Minä vapautan taivaan kosketuksen Jeesuksen nimessä nyt... ota vastaan."\n"...totuin niin Hänen (Pyhä Henki) läsnäoloon etten tuntenut noiden erityisten hetkien sähköisyyttä. Mutta muut ihmiset tunsivat. Monta kertaa kun ystävät tulivat tapaamaan minua niin Pyhän Hengen läsnäolo sai heidät itkemään... Olin huoneessani puhumassa Pyhän Hengen kanssa ja kun tulin ulos niin hän (kertojan äiti) lennähti seinää vasten... Herran läsnäolo melkein kaatoi hänet... Voitelu on asema jos olet kutsuttu palvelemaan Herraa."\n"Jumala sanoi meille, että meidän tulee jakaa voitelua edelleen jokaiselle haluavalle, erityisesti pastoreille ja vanhimmille, jotka vievät sen edelleen omiin seurakuntiinsa..."\n"...voitelu on riippuvainen sanoistani. Jumala ei toimi ellen minä sano sitä."\nHe tekevät itsensä erikoisen voiman ja opetuksen välittäjiksi. Eksyttävissä uskonnoissa on aina peruspiirre se, että ihmiset saadaan toisen ihmisen kontrollin alle tavalla tai toisella ja riippuvaiseksi tämän "voimasta". Jumala käyttää ihmistä mutta ei niin, että ihminen tulee keskeiseksi. "Ilmestystieto" (revelation knowledge) on sana, jota käytetään kuvaamaan liikkeessä vaikuttavien johtajien opetusta. Heidän saamansa tieto on erikoista, suoraan Jumalalta saatua - ei Raamatun sanan vaikuttamaa opetusta vaan suoraa Jumalan ilmoitusta. Viinitarhaliikkeen arvostama profeetta Paul Cainin mukaan kaikki "lihallinen roska" (teologia) tulee panna syrjään ja kuunnella mitä "henki" sanoo seurakunnille nykyisten profeettojen ja apostolien kautta, näille on ilmoitettu "uusia, salattuja totuuksia"..\nMitä mieltä olet tällaisesta ilmestystiedosta:\n"Taivaassa on pohjoinen, etelä, itä ja länsi. Tästä seuraa, että sen täytyy olla planeetta."\n"Jumalan vaaksa on neljännestuuman pitempi kuin minun... hän on hyvin paljon kuten minä ja sinä. Olento, jonka pituus on jossakin 6 jalkaa 2 tuumaa, tai 6 jalkaa 3 tuumaa (n.185 cm.) ja jonka paino on jossakin parinsadan paunan (n.90 kg) paikkeilla..."\n"Pyhä Henki sanoo, että Jumalan alkuperäisen suunnitelman mukaan vaimon tuli synnyttää lapsia kyljestään."\n"Tarkoitukseni oli antaa (Beatlesien) musiikin kautta maailmanlaaja herätys, tuomaan Henkeni kautta miehet ja naiset Kristuksen tykö." (Koska Beatles-yhtye käytti Jumalan antamaa voitelua väärin niin Jumala otti voitelunsa ja) "...piti sen itsellään mutta aikoo vapauttaa sen jälleen."\nNöyryys ja kohtuus on vaatimus hengelliselle johtajalle. Nöyryyttä Jumalan edessä eivät kuvaa seuraavat lausumat: "Edustat kaikkea mitä Jumala on ja mitä Jumalalla on... Kun katsot minuun, katsot Jeesukseen... Nähdä minut on sama kuin nähdä Jeesus."\n"Olen "pikku messias"...\n"(Jumalan Henki)... maan päällä julisti tänään mikä on ollut Jumalan iankaikkinen tarkoitus kautta vuosituhanten... että Hän tekee itsestään kopioita maan päälle."\n"Jumalan pitää tehdä mitä me pyydämme...", "Sinussa ei ole Jumalaa - sinä olet yksi (Jumala)..."\n"Hän (Jumala) teki meistä samanlaisia kuin itse on... uskovaa kutsutaan Kristukseksi... Sitä me olemme, me olemme Kristus."\nRaamattu antaa kristityn ja Jumalan suhteesta aivan toisen kuvan. Uskova on kaikessa riippuvainen Hänestä eikä voi määrätä Jumalaa. Paavali tunsi loppuun asti suurta heikkoutta taistellessaan "vanhaa luontoaan" vastaan (Room.7:14-25).\nProfetia on alennusmyynnissä. Kun Raamattu asettaa profetian suureen arvoon ja painottaa Jumalan vaikuttaman profetian myös toteutuvan niin nämä johtajat opettavat, että n. 66%:n tarkkuus profetoinnissa riittää ja sinut voidaan julistaa Jumalan profeetaksi.\nTästä suora seuraus on, että profetoida voi kuka tahansa. Näin profetialta on viety arvokkuus, luottamus ja kunnioitus. Profetia voi olla mitä tahansa ja mistä lähteestä tahansa pääasia on, että profeettaa arvostetaan ja kunnioitetaan.\nRaamatun malli on aivan toinen - profeetalla ei ole omaa arvovaltaa vaan hän ainoastaan tuo esille Jumalan haluaman ilmoituksen.\nKoska Jumala on kaikkivaltias Hän valvoo antamansa profetian oikeellisuuden ihmisen vajavaisuudesta huolimatta. Jumalan vaikuttamaa profetiaa ei tarvitse jälkeenpäin puolustella eikä selitellä. Nykyinen hengellinen liikehdintä on laittanut profetian lahjan halpahallin myyntitiskille, josta kuka tahansa voi sen ostaa 66%:lla to-\ndellisesta hinnasta. Jumalan vaikuttama profetia toteutuu aina 100 %:sti, koska painopiste ei ole vajavaisen ihmisen kyvyssä vaan Jumalan kaikkivaltiudessa.\nVoidaanko puhua "suuresta Jumalan Pyhän Hengen vaikuttamasta herätyksestä" tai "uudistuksesta", jos liikkeen johtajien opetus on ollut vuosien ajan edellä olevan mukaista?\nKukin mielessään päätelköön itse.\nÄlkää eksykö ja Koetelkaa kaikki\n– varoitusta nyt monelta suunnalta\nEhkä Leif Nummela ei ole seurannut sitä jo vuosia jatkunutta äärikarismaattisen ja myös NAR -liikkeen arviointia, jota Suomessa itseasiassa on käyty mutta jota monet kristilliset toimijat eivät ole halunneet nähdä ja tunnustaa. Jo vuonna 1991 RV julkaisi helluntailiikkeen veteraanisaarnaaja Matti Pyykkösen erinomaisen kirjan karismaattisesta eksytyksestä ”Jumala juoksupoikana – ihmiskeskeisen teologian diagnoosi”. Matin kirja herätteli aikanaan suuresti myös minua. On mielenkiintoista nähdä, kuinka laajalti kirja käsittelee väärää karismaattisuutta tai miltä osin se esittää sellaista jota esim. Matti Pyykkönen, Olavi Peltola, Per-Olof Malk, Jouko Nieminen, Ceta Lehtniemi, Pauli Koskinen ja monet muut allekirjoittanut mukaan lukien netissä, kirjallisesti ja luennoilla ovat esittäneet jo vuosien ajan.\nMenestysteologiasta puhuttaessa yksi suurimpia menestysteologeja on amerikkalainen elämäntaito-opettaja Joyce Meyer. Kuvan ja Sanan kustantamia hänen kirjojaan myyvät useat muutkin kustantajat. Seminaarissa puhuva Niilo Närhi on helluntailiikkeen Avainmedia -järjestön johtaja. Järjestö julkaisee samannimistä lehteä, jossa on jo hyvän aikaa ollut Joyce Meyerin kolumni. Äskettäin julkaistussa ”Salvation not for sale” -kirjasessa Sarah Wilson mainitsee Joyce Meyerin esimerkkinä siitä, kuinka rikkaat amerikkalaiset saarnaajat imevät hyväuskoisten kristittyjen säästöt taskuihinsa ”...ja sitten menevät ja ostavat 23 000 dollarin WC-istuimen, kuten evankelista Joyce Meyer teki. Se on suorastaan rikollista...” Entä Benny Hinn -ihannointi? Kuka on ollut edistämässäSuomeen vaikkapa Bill Johnsonin ja Bethel Church'in väärää karismaattisuutta? Voisin mainita muitakin esimerkkejä.\nUusi Apostolinen Uskonpuhdistus, New Apostolic Reformation (NAR): Näkökulma -lehti nro 2/2015 lataa ilmaiseksi:www.kristitynfoorumi.fi/nakokulma2.pdf\nJoyce Meyeristä jo n. 10 vuoden takaa:www.kristitynfoorumi.fi/meyer.htm\nElijah House ja Sandfordit:www.kristitynfoorumi.fi/outojayhteyksia.htm\nOikean ja väärän erottaminen:http://www.kristitynfoorumi.fi/oikeanerott.pdf\nVäärä karismaattisuus, parantajat ja mesmerismihttp://www.kristitynfoorumi.fi/karismesmer.html


form follows function: Kynttilänjalka, jos toinenkin\nOlen tieten tahtoen vältellyt jouluaiheita blogissani, se kun tunkee kohta kuitenkin ovista ja ikkunoista. Annan kuitenkin sen verran periksi, että pohdin näin postauksen muodossa eri kynttilänjalkavaihtoehtoja.\nMuuton Gloria-kynttilänjalka on astetta rouheampi kynttilänjalka. Sitä valmistetaan valkoisena ja mustana ja materiaali on valurautaa. Siihen voi laittaa haluamansa määrän kynttilöitä työntämällä kynttilä yksinkertaisesti kynttilänjalan reunojen väliin. Hintaa kaunokaisella on n.70€\nToinen kaunis kynttelikkö on Design House Stockholmin Nordic Light. Jalkaa voi käännellä ja muotoilla haluamaansa muotoon. Jalkaa valmistetaan useassa värissä sekä neljällä, että seitsemällä kynttilänpidikkeellä. Hintaa on saman verran suunnilleen kuin Glorialla, 70€. Materiaali on mattamaalattua kumipuuta.\nMenu on pukenut suositun Double-klassikkokynttilänjalkansa uusiin väreihin. Suomalaissyntyisen Mikaela Dörfelin suunnittelema kynttilänjalka on saanut inspiraationsa tanssista ja liikkeestä. Se koostuu kahdesta erillisestä osasta, jotka kuitenkin liittyvät yhteen kurvikkaine muotoineen. Kietoutuessaan toistensa ympärille kynttilänjalat näyttävät kuin ne kietoutuisivat tanssin pyörteisiin tanssilattialla. Uudet kirkkaat värit lisäävät vauhdin tuntua entisestään. Korkeus on 32cm ja hinta samoissa edellisten kanssa.\nDesign House Stockholmin Toplightia varten tarvitset tyhjän pullon. Näin voit muokata omannäköisen kynntilänjalan. Hintaa teräksisellä kynttilänpitimellä on huikeat 48€.\nRaw kynttelikön suunnittelija Jens Fager kertoo tuotteestaan: "Raw on tuoteperhe, joka perustuu jokapäiväisten esineiden karkeaan ja intuitiiviseen uudelleentulkintaan. Jokainen tuoteperheen esine on uniikki, koska ne kaikki on valmistettu käsin työstämällä vannesahaa apuna käyttäen. Esineiden vahva ikoninen muotokieli sopii niin kotiin, toimistoon kuin ravintolaankin." Raw on Muuton ja hintaa uniikeilla kynttilänjaloilla on satasen luokkaa\nRuotsalaisen Jonas Wagellin suunnittelema Flag on moderni tulkinta perinteisestä kynttilänjalasta. Flag on yksinkertaisen kaunis, linjakas ja hauska lisäys sisustukseen tai kattaukseen. Värivalikoimassa on viisi sävyä. Kynttilänjalkaa on helppo liikutella rungossa olevasta pidikkeestä. Korkeutta jalalla on 9cm, materiaali on sinkkiä ja hintaa 20€. Valmistaja on Normann Copenhagen.\nSamanhenkisen teräksisen jauhemaalatun kynttilänjalan saa kuudella eurolla Ikeasta. Björkefall on edullinen vaihtoehto, jos budjetti on pieni.\nHeima-kynttelikkö on saanut nimensä pohjoismaisen mytologian mukaan - Heima tarkoittaa kotia ja maailmaa. Ranskalais-kanadalainen suunnittelija Francis Cayouette on kiinnostunut pohjoismaisesta kulttuurista, valurautataideteoksista ja 50-luvun käsityöperinteestä, minkä seurauksena hän suunnitteli Heima-kynttelikön. Valuraudasta valmistettu Heima on oivallinen yhdistelmä perinteitä, käsityötä ja modernia muotoilua. Korkeus 20cm, materiaali valurautaa ja hinta 50€\nJa sitten viimeisenä, mutta ehdottomasti ei vähäisimpänä, iki-ihana Kubus, jonka kotiuttaisin enemmän kuin mielelläni. Klassinen Kubus on suunniteltu jo vuonna -62, jolloin tanskalainen By Lassen design toi markkinoille puhtaan funktionaalisen muodon omaavan kynttilänjalan. Jalka on maalattua metallia ja sitä saa mustana ja valkoisena, eri kokoisina versioina.\nMinkä sinä valitsisit vai onko jokin muu kynttilänjalka vallannut sydämmesi?


Lähettänyt Heikki Herranen heinäkuuta 28, 2015\nTästä kirjoituksesta alkaa ennalta määrittelemättömän pituinen, ehkä kolmen kirjoituksen mittainen satunnaisesti hyvinkin maallikollisen filosofiseksi kehkeytyvä sarja, joka käsittelee muotoilua vaihtelevan eri kanteilta. Ensimmäinen osa pohtii mitä on muotoilu, toisessa osassa pureudutaan muotoilijan (työ)päivään ja kolmannessa osiossa saatetaan miettiä yhdessä mihin sitä muotoilua todella tarvitaan…\nOtetaanpa käsittelyyn vaikka polkupyörä ja näin harjoittelusta inspiroituneena BRP:n Can-am Spyder. Mitä näiden kahden välillä on? Mikä erottaa nämä kaksi tuotetta toisistaan? No, sehän on se muotoilu. Vai onko?\nPyörää liikutetaan polkemalla kun taas Spyderiä liikutetaan polttoaineella. Molempia liikuttaa ihminen, toisessa vaan erittäinkin suoranaisesti ja toisessa tapauksessa hieman epäsuoremmin. Perusperiaatteeltaan nämä kaksi ovat kuitenkin aivan sama asia – ihminen liikkuu istualtaan eteenpäin. Mutta mikä se muotoilu tässä yhtälössä on - no se ero näiden kahden välillähän on se muotoilu. Toinen on muotoiltu erittäin yksinkertaiseksi kun taas toinen on polttomoottoreineen ja muine hilavitkuttimineen käsienlämmittimiä myöten erittäin monipuolinen cocktail. Joku voisi sanoa, että ei se ero ole muotoilua, että kyseessä ovat keskenään aivan eri laitteet ja kaikessa ei ole kyse muotoilusta, mutta on se! Uskokaa pois.\nKun ajatellaan syvällisemmin ajoneuvoja, voidaan päästä niinkin pelkistettyyn ajatusmalliin kuin, että niillä liikutetaan ihmistä paikkojen A ja B välillä. Molemmat esitetyistä kulkuneuvoista täyttävät tämän määritelmän. Näitä välineitä voidaan luokitella mielin määrin eri kategorioihin ja luokkiin, sekä lisätä niihin erilaisia ajokokemuksia ja arvoja, mutta sisimmässään ne ovat kaikki yhtä ja samaa. Saman syvällisen tehtävän täyttämiseen on vain muotoiltu kaksi toisistaan suurestikin eroavaa laitetta. Siihen päälle vielä kuorrutteeksi roima annos osuvaa markkinointia, niin johan meillä on ihmisten silmissä kaksi aivan erilaista ajoneuvoa.\nMeillä on siis perusperiaate, jota soveltamalla saadaan erilaisia lopputuloksia. Tämä soveltaminen on luultavimmin siis sitä muotoilua, ja koska muotoiluhan on erittäin luovaa puuhaa, sopii soveltaminen kuvaan kuin nenä päähän. Muotoiluhan ei yksissään ole kaikki se mitä vaaditaan, jotta saadaan tuosta perusperiaatteesta lopullinen ajokki, vaan tavoitteen saavuttamiseen vaaditaan tueksi monen monta muutakin osaamisaluetta ja niiden mestaria. Voisiko muotoilun kuitenkin ajatella olevan kaiken tämän kattojärjestö tai lähinnä –ala?\nNäillä kahdella liikkumiseen tarkoitetulla laitoksella on molemmilla muoto ja sen on joku määrittänyt. Ehkä muotoilija, ehkä insinööri – ovatko insinööritkin muotoilijoita? NO, jos heiltä itseltään kysytään, niin eivät varmasti! Muka joku kynänpyörittelijä, pyh! Eikö se olekaan muotoilua jos sen on tehnyt joku muu kuin muotoilijan nimikkeellä palkattu valkokauluksinen trendikäs hipsteri? Onko se vain meidän korkeasti kouluttettujen ”the-luovien-sielujen” juttu?\nMinkälaisia nämä tuotteet olisivat jos niissä ei olisi muotoilua sitten? Jos jollain asialla ei ole muotoa, niin mikä se sitten on - muodoton? Mekko voi olla muodoton tai hyytelö voi olla muodoton, mutta siihenpä se oikeastaan jääkin. Nekö ovat ainoita asioita ilman muotoilua? Näissä kahdessa ajoneuvossa on kuitenkin jotain, mikä saa ne vaikuttamaan muotoilluilta. Vai onko niissäkin satunnaisissa epämääräisen muotoisissa, muodottomiksi luokiteltavissa objekteissa muotoilua? Niillä on kuitenkin jokin muoto – sillä ne ovat olemassa, eikö?\nEihän pelkkä muoto ole muotoilua? Kuten sanottua, suurimmalla osalla asioista on joku muoto. Onko kaikki muotoiltua? Kasveillakin on muoto, luonnossa on muotoja, kaikille on määritelty jokin muoto. Puut ovat tietyn muotoisia ja pensaat taas…tietyn muotoisia - asioita tunnistetaan niiden ulkomuodon takia. Ei puu voi näyttää pensaalta. Kaikki on määriteltyä. Kaiken on määritellyt joku, jokin. Tarkoittaako tämä sitä, että muotoilijat ovat jumalia? Vai ovatko muotoilijat vain määränneet kaikki muodot? Toisaalta muotoilijat ovat aina aikojen ja aaltomaljakkojen alusta lähtien löytäneet inspiraationsa luonnosta, joten jos luonto oli ennen muotoilijaa, kuka oli ennen luontoa? Pitääkö meidän kyseenalaistaa maailmaa enemmän? Kuka oli Desing Manager alkuräjähdyksessä? Täytyyhän tähän nyt saada vastauksia..!\nEttä tässäpä teille tätä, vähän pureskeltavaa iltapuhteeksi.\nTunnisteet: deeppii guru inkarnaatio inspiraatio maanantai-ilta mietiskelyä Muotoilu osa1 tobecontinued toilailu viinipullo\nLähettänyt Tosca Ramberg maaliskuuta 27, 2018\nSinun ankea arkesi on lapsesi ainutkertainen lapsuus\nLähettänyt Taija Timonen helmikuuta 13, 2018\n10 tapaa selvitä Kanadassa.


Helsinki Wolverines voitti Vaahteramaljan\nlauantai 20.08.2011 klo 22:19\nHelsinki Wolverines voitti lauantaina amerikkalaisen jalkapallon Suomen mestaruuden.\nVaahteraliigan finaalissa Vaahteramaljassa kaatui Seinäjoki Crocodiles lukemin 30–27 (21–7).\nWolverines aloitti ottelun vahvasti, kun Joseph Dossin ja Stephen Stokesin touchdownit sekä Tero Paavolan yksi onnistunut lisäpisteyritys veivät helsinkiläisjoukkueen johtoon 13–0.\nCrocodiles onnistui välissä kertaalleen, mutta Wolverinesin Doss onnistui vielä aivan ensimmäisen neljänneksen lopussa. Lisäpisteyritys tuotti vielä kaksi pistettä lisää, kun Cedric Johnson juoksi pallon kanssa maalialueelle. Näin Wolverines karkasi alussa jo 21–7-johtoon.\nHelsinkiläisjoukkue puolusti ottelussa todella vahvasti, eikä Crocodiles päässyt juurikaan käyttämään omia vahvuuksiaan hyökkäyspelissä. Enempää touchdowneja ensimmäisellä jaksolla ei enää nähty.\nToisella jaksolla Crocodiles tuli vahvemmin peliin mukaan, mutta Wolverines piti kiinni johtoasemastansa. Kolmannen neljänneksen lopussa tilanne näytti jo pahalta, kun Crocodilesin Riku Haataja onnistui touchdownissa ja heti perään Wolverinesin takamies Cedric Johnson jätti kentän nilkkavamman takia.\nPelin ratkaisu syntyi reilu viisi minuuttia ennen loppua, kun Wolverinesin Stokes rynni touchdownin arvoisesti ja vei helsinkiläiset 30–21-johtoon. Lopussa Crocodiles nousi vielä lähemmäksi, mutta Wolverines pääsi juhlimaan mestaruutta lopulta lukemin 30–27.\nSuomen mestaruus oli Helsinki Wolverinesille ensimmäinen.\n– Kyllähän tämä hyvältä tuntuu. Olo aika tyhjä tällä hetkellä, kun ylsimme tavoitteeseen, Wolverinesin puheenjohtaja ja valmennustiimissä mukana oleva Peetja Mannila kommentoi pelin jälkeen.\n– Hävisimme kaksi kertaa kauden aikana Crocodilesille, mutta päätimme että kolmatta ei tule. Mestaruus ei tullut yllätyksenä, se on ollut koko kauden ajan tavoitteena.\nMannilan mukaan ottelun ratkaisuksi nousi joukkueen puolustuspeli.\n– Tässä oli kaksi hyvää joukkuetta vastakkain. Kun puolustusta tarvittiin, se astui esiin ja tämä näkyi sitten tulostaululla. Meiltä loukkaantui pelinrakentaja Johnson, jolloin vastustaja kiri lähemmäksi. Onneksi pystyimme pitämään johdon.


Nummelan rautatieasema - Nummelan kylähistoria / Albertinkatu\nAsemantie Päivitetty 4.4.2014\nVuosina 1868-1870 rakennetun Riihimäen – Pietarin rautatien jatkamista johonkin sopivaan talvisatamakaupunkiin asti ryhdyttiin suunnittelemaan jo tämän radan rakennusvaiheen aikana. Hanke yksityisen rautatien rakentamisesta Hyvinkäältä Hankoon tuli Vihdin kuntakokouksessa esille jo kesällä 1868. Kaikki osanottajat halusivat innokkaasti olla mukana, jotta tämä maalle ja erityisesti tälle seudulle hyödyllinen yritys voitaisiin toteuttaa. Monet talot olivat valmiita luovuttamaan ilmaiseksi metsämaata rautatien käyttöön, Nummelan alueella Härköilän Yli-Rosti ja Seppä sekä Torholan Ridal, jonka omistaja maakauppias J. Linden sitä paitsi tarjosi paikkaa asemalle.\nRadan lopulliseksi rakentajaksi tuli pietarilaisten liikemiesten muodostama yhtiö. Rakennustyöt aloitettiin vuoden 1871 paikkeilla, todella työt pääsivät alkuun maaliskuun lopulla 1872. Ratatöihin saapui kaikenlaista väkeä sekä omasta maasta että Venäjältä. (Katso lisätietoja: Suomen Rautatiemuseo: Meno-Paluu Hyvinkää-Hanko)\nRadan vihkiäiset pidettiin 8.10.1873. Suomen valtio lunasti radan itselleen 1875. Radan rakennusvaiheessa valmistui Vihdin kunnan alueelle vain Nummelan asema vuonna 1873.\nRautatieaseman nimi, Nummela, antoi nimen koko seudulle. (Myllyniemi: Vihdin historia s. 156-158)\nEnsimmäinen 1873 rakennettu asemarakennus sijaitsi hieman nykyisestä rakennuksesta Lohjalle päin. Nykyisen piirustukset ovat rautatiehallituksen yliarkkitehdin Bruno Granholmin käsialaa vuodelta 1918. Alunperin alakerrassa oli II ja III luokan odotussali, toimisto ja asemapäällikön huone, pakaasi (matkatavarahuone) sekä postitoimiston tila. Yläkerrassa oli kaksi asuntoa.\nAsemapäällikön virkatalo rakennettiin 1900-luvun alussa keskustaan johtavan tien varteen vähän kauemmaksi muista aseman rakennuksista. Uusrenessanssi- vaikutteinen talo runsaine nikkarityylisine koristeineen on myös säilynyt ulkoasultaan ennallaan. (Kirsti Kuuselan toimittamasta kirjasta Taloja ja tekijöitä s. 84-87)\nMuistikuva: Junalla Nummelaan 1900-luvun alussa\nHuhdanmäen Frigårdissa asunut Ester Lehtonen lähetti 1920-luvulla ystävättärelleen Tyyne Johanssonille Hinthaaraan Nummelan asemaa esittävän postikortin. Asemasta oikealla näkyvä talon pääty kuului Tainion talouskaupalle. Kortin omistaa Seppo Lehtonen.\nNummelan uudempi asemarakennus 1920-1930- lukujen vaihteessa. Kuva on Raimo Paateron kokoelmista.\nRaimo Paateron setä Aku Paatero oli 1920-1930-lukujen vaihteessa töissä Nummelan asemalla. Aku Paatero oli kertonut Raimolle tarinan kieltolakiajalta:\n”Suomessa elettin vielä kieltolakiaikaa ja eräänä viikonvaihteena poliisit olivat sulkeneet Vihdissä pirtuautoilta kaikki tiet. Vihtiin saatiin kuitenkin pirtua, sillä Lohjan asemalla käytössä olleen järjestelyveturin mukana tuotiin pirtukanistereita Vihtiin. Poliisit ihmettelivät jälkeenpäin, että mistä kohtaa saartorengas oli pettänyt. ”\nNäkymä Albertinkadulta päin: vasemmalla entinen Tainion talouskaupan talo ja suoraan asema. Kuvannut Osmo Heiniö 1970-luvulla.\nLaituri ja kiskot Ojakkalaan. Taustalla Nummelan silta. Kuvannut Osmo Heiniö 1970-luvulla.\nKiskot vievät Lohjalle. Kuvannut Osmo Heiniö 1970-luvulla.\nAsemalta länteen päin olevia piharakennuksia 1980-luvun alussa. Kuvannut Pirjo Särkkä.\nAnitta Sandroos, jonka isä oli Nummelan asemalla asemamiehenä vuosina 1960-1983, on joulukuussa 2013 kertonut asemarakennuksesta seuraavaa:\n”Asemarakennuksen alakerrassa oli monta huonetta. Oli asemapäällikön huone, toimistohuone (isän työskentelytila), jossa mm. myytiin matkalippuja, oltiin yhteydessä Lohjan ja Riihimäen asemille sekä suoritettiin muuta asiakaspalvelutyötä.\nAsemamies Kauko Sandroos työhuoneessaan.\nAlakerrassa oli myös suuri varastotila, jossa Jami-koiramme vietti aikaa, aina kun isä oli töissä. Sinne pääsi kotimme alaeteisestä sekä pihamme puolelta olevien suurien kaksoisovien kautta. Varastotilassa säilytettiin lyhytaikaisesti matkatavaroita sekä toisinaan resiinaa. Alakerrassa oli myös isän taukotila (ikkunat Tainion Talouskaupalle päin) sekä henkilökunnan WC.\nKauko Sandroos ja uskollinen asemavahti Jami.\nOdotushuone oli suuri. Asemantien puolelta odotussaliin johti yksi ovi, sieltä kaksi ovea asemalaiturille. Odotussalin seinällä oli iso punnuskello, jonka isä sai muistoksi, kun hän jäi eläkkeelle vuonna 1983.\nOdotussalin puolella oli matkatavarahuone, johon myöhemmin saneerattiin matkustajille WC:t, jotka toimivat kolikoilla. Alakerrassa oli myös lomittajien huone ja henkilökunnan sosiaalitilat asemalaiturin puoleisessa kulmahuoneessa, missä Nummelan posti oli aikanaan. Näihin tiloihin oli pääsy vain odotussalista.\nAnitta Sandroosin tammikuussa 2014 tekemä piirros asemasta ja pihapiiristä.\nAsemarakennuksen yläkerrassa oli kaksi asuntoa, joissa tavallisesti asui aseman virkailijoita, länsipäässä yleensä kirjuri, joskus myös asemapäällikkö, kun eläkkeelle siirtynyt ei ollut ehtinyt muuttaa pois varsinaisesta asemapäällikön talosta.\nNummelan asema oli aluksi 4. luokan asema (asemien luokitus 1-5, 1 paras ja 5 alin).\nSiellä sai todella moni työpaikan. Esimerkiksi 1910-luvulla siellä työskenteli päällikön lisäksi kirjuri, sähköttäjä virkamiehiä, ratamestari, asemamiehiä ja vaihdemiehiä. Alkuvuosina henkilökunta vaihtoi varsin usein työpaikkaa. Monet asuivat ns. virka-asunnossa tai muuten lähellä asemaa Ridalin tai Hemmilän tilan mailla. Tuolloin ilmeisesti vain ratamestari Rosendahlilla oli oma talo, Metsola, Albertinkadun varrella.\nAnitta Sandroos on kertonut:\n”Varsinaisen asemarakennuksen lisäksi ratapiha-alueella on asemalaiturin vieressä makasiini, jossa varastoitiin lähtevä ja saapuva rahtitavara. Sieltä haettiin siis Nummelaan tullut rahti."\nLumihangessa Nummelan asemalla. Vasemmalta Sirkka Terkomaa (myöh. Syrjänen), Irmeli Tapaninen (myöh. Rutanen), Liisa Velin (myöh. Toikkanen) ja Eeva Salo (myöh. Litja). Takana aseman varasto (makasiini). Kuva on vuodelta 1946.\n"Asemantien varrella on edelleen kellertäväksi maalattu saunarakennus. Saunatilojen lisäksi rakennuksessa on pyykkitupa. Rata-alueen toisella puolella oli aikoinaan punaiseksi maalattu rakennus, jossa oli myös pyykkitupa, pyykinkuivatushuone sekä leivinuuni. (Liisa Toikkasen kertomuksen mukaan hänen aikanaan myös sauna.) Mitään asuinrakennusta ei ilmeisesti koskaan ollut lähettyvillä.\nAsemarakennuksen Lohjan puoleisen asunnon pihassa oli kellari ja sen edessä kaivo."\nLiisa Toikkanen asemamies Arvo Lindforsin kanssa.\nTakana aseman saunarakennus. Kuva on vuodelta 1954.\nHelli Sandroos ja tyttäret Eila, Anitta ja Anne. Kuvassa vasemmalla kellari.\n"Asukkaiden käytössä oli kaksi ulkorakennusta: toisessa rakennuksessa oli liiteri ja aitta. Toisessa rakennuksessa ulkovessa, eläimien talvitila ja vintti. Nämä molemmat rakennukset ovat vielä olemassa. Tämän ulkovessa-talvitila-vinttirakennuksen takaa menee hiekkatie, joka on vieläkin olemassa, tosin sinne ei voi enää ajaa; siinä on puomi edessä. Tästä pääsi aikoinaan ns. asematieltä autolla meidän pihalle. Ja tästä mentiin Lohjan suunnassa olevalle ylikäytävälle ja asemamies Lindqvistille.\nAsemalaiturin lähellä puistossa oli matkustajien käyttöön tarkoitettu käymälä. Toisessa päässä olivat tilat naisille, toisessa miehille."\nHelli ja Kauko Sandroos aseman pihapiirissä vuonna 1979. Heidän takanaan oli perunamaa, omenapuita, raparperipensaita ja päärynäpuu. Punaisia viinimarjapensaita oli myös paljon, mutta ne olivat hiukan kauempana asemamies Lindqvistille eli Lohjan suunnalle päin tien toisella puolella. Kuvassa näkyy ulkovessa-eläinsuojarakennuksen kulma.\n"Aseman puistossa kasvoi suuria lehmuksia ja vaahteroita. Tainion Talouskaupan puolella oli iso nurmikkoalue, jolla kasvoi yksi hyvin iso pajupuu, missä lapset mielellään kiipeilivät.\nRaiteiden puolella oli paljon kukkia, ruusu- ja muita pensaita.”\nAseman vehreässä puistossa Helli Sandroos ja lastenlapset Minna Sandroos ja Heidi Kaarlela.\nHevosenkengän muotoiseksi kasvaneen suuren korallikanukkapensaan sisällä oli muutama kukkapenkki ja tilaa istuimille sekä jopa pihakeinulle. Se oli usein perheen ja vieraidenkin kokoontumispaikka, jossa kauniilla säällä nautittiin kahvia. Kuvassa Sandroosien vanhin lapsenlapsi Minna Sandroos (Pentti Sandroosin tytär) ja hänen serkkunsa Esa Savela (Eila Sandroosin poika) sekä isovanhempien Jami-koira.\nAnitta Sandroos 1970-luvulla Asemantiellä, joka tuolloin oli hiekkatie. Tien oikealla puolella näkyy suuri pajupuu.\nAseman pihalla oli paljon kukkia ja Sandroosien perhe sai elää kolmessa sukupolvessa junien ja vetureiden keskellä. Kuvassa lastenlapset Heidi Kaarlela ja Esa Savela.\nAnne Kaarlelan (o.s. Sandroos) tytär Heidi aseman ruusuistutusten luona.\n1920- ja 1930-luvuilla aseman alue oli myös silloisten nuorten suosima kokoontumispaikka. Sinne tultiin työpäivän päätyttyä puhtaisiin asuihin pukeutuneina ”päästämään” iltajunaa. Hellen perheen vanhempien poikien Niilon ja Paavon kerrotaan tulleen valkeissa pellavahousuissa, hattu päässä ja keppi kädessä.\nIltajunalle mentiin vielä sotien jälkeenkin viemään kirjettä tietyn junan yhteydessä olleeseen postivaunuun. Postiauto nimittäin ajoi vain aamulla Turun suuntaan ja puolenpäivän jälkeen Helsinkiin päin.\nRadan varressa, jonkin matkaa asemalta Lohjalle päin oli aikoinaan semafoori (merkinantolaite), jonka ohi kulki mm. Timo Romsin talvinen koulumatka Ali-Rostin tilalta vanhan Turuntien varrelta hiihtäen yli peltojen kohti Nummelan koulua. (Vihdin museon kokoamista suurten ikäluokkien muistoista). Moni nummelalainen muistaa, kuinka radan vartta kuljettiin asemalta Lohjan suuntaan, semaforin luona yli radan ja sitten toista radan laitaa kohti metsän laidassa ollutta Pircklénin perheen taloa (Haapaniemi).\nSemafori eli siipiopastin oli yksi vanhimmista rautatieliikenteen ohjaukseen käytettyjä opastimia. Pystyasennossa oleva semaforin siipi tarkoitti, että liikenne voi jatkua. Liikennesuuntaan poikittain vaaka-asennossa ollut semafori tarkoitti, että liikenteen on pysähdyttävä. Valo-opasteita, missä oli joko öljylyhty tai kynttilä, ei voitu päiväsaikaan käyttää, koska ne eivät näkyneet riittävän hyvin. Yleisesti seis-opaste annettiin aina siipi vaakasuorassa radan oikealla puolella.\n”Ratapihan molemmissa päissä oli hänen isänsä työvuosina vaihde ja vaihdekoppi, mistä isä kävi vaihtamassa vaihteet, Vaihteella käännettiin raiteet niin, että junat tiesivät tulla oikeille raiteille, eivätkä törmäilleet. Junan eteenpäinajot ilmoitettiin puhelimella asemalta sisältä. Resiinalla mentiin vaihteelle. Jokin muistikuva minulla on myös yksisilmäisistä tolpista, jotka olivat joko punaisella tai vihreinä.\nIsällä oli myös iso lamppu, jossa oli punainen tai vihreä valo. Usein hän heilutti sitä. Hänellä oli myös kaksi isoa kangaslippua, punainen ja vihreä. Kun hän heilutti vihreää lippua, juna sai asemalta lähtöluvan. Jos hän heilutti punaista lippua, juna ei saanut lähteä.”\nAsemamies Arvo Lindforsin resiinakyydissä\nLiisa Velin ja Sirkka Terkomaa.\nPekka Laustion muistoja koulumatkoista ja rautatieasemasta\nAsemamiesten talo. Pihalla leikkimässä Liisa Toikkasen tytär Marja-Liisa.\nLohjan puoleisella piha-alueella oli myös asemamiesten yksikerroksinen, vaalea talo, jossa oli kaksi asuntoa. Siellä asui aikoinaan mm. Nummelan postissa virkailijana toiminut Liisa Toikkanen (o.s. Velin) perheineen.\nNummelan asemalla syyskuussa 1979. Vasemmalta Elsa Toivonen, Kerttu Jokinen ja Pirjo Särkkä. Kuvannut Leena Toivonen.\nAsemarakennuksen ja asemamiestentalon asukkaita\nKari Katava on kertonut helmikuussa 2013:\nKesällä 1955 Nummelaan muutti Katavan perhe. Isä Erkki Katava oli koulutukseltaan rakennusmestari ja toimi viimeksi ratamestarina Iittalassa vastaten ratajaksosta Hämeenlinna - Toijala. Isä sairastui vakavasti ja joutui sairaseläkkeelle. Saimme vuokra-asunnon Nummelan asemalta, koska siellä oli vapaana asunto .\nMeitä oli viisi poikaa, 5-13 vuotta vanhoja sekä vanhemmat.\nAsemarakennuksen toisessa päädyssä asui silloin vanhempi asemamies Väisänen vaimonsa kanssa. Väisäsen muutettua töihin Lohjalle tähän asuntoon muutti asemamies Kauko Sandroos perheineen. Heillä oli 2 poikaa ja 3 tyttöä.\nSitten oli ratapihan reunassa Lohjan suunnassa asuinrakennus (asemamiestentalo), jossa oli kahdelle perheelle asunnot. Talo purettiin myöhemmin. Tässä talossa asui asemamies Borgelin perheineen. Heidän lapsensa Irma ja Risto olivat jo vanhempia.\nAsemamiesten talon toisessa asunnossa asui asemamies Väinö Lindqvist perheineen (2 tyttöä). Lindqvistit olivat siinä talossa viimeiset asukkaat ennen kuin se purettiin.\nIsä Erkki Katava s. 1909 Suonenjoki k.1992 Vihti\nÄiti Helvi Katava s.1909 Viipuri k.1989 Vihti\nPojat: Esko, Olli, Kari, Hannu ja Heikki.\nAnitta Sandroos on kertonut marraskuussa 2013:\nKauko Sandroos *1924 Vihti k. 2009 Vihti\nHelli Sandroos (o.s. Aitamurto) *1923 Utajärvi\nHelli ja Kauko Sandroos 1940-luvulla Vihdissä.\nPentti *1946 Vihti\nEila *1948 Vihti\nPertti *1949 Muhos\nAnitta ja Anne *1956 Muhos\nKauko Sandroos nuorena sotilaana.\nIsä lähti 17-vuotiaana reservin pikakoulutettuna rintamalle ja haavoittui v. 1944 Rukajärvellä. Hän kuitenkin kuntoutui ja aloitti pitkän työuransa VR:n palveluksessa.\nVuosina 1946-1948 hän työskenteli Rajamäen asemalla. Perhe muutti vuonna 1948 Muhokselle, jossa isä työskenteli vuoteen 1960 saakka. Sieltä perhe muutti Nummelaan ja pitkä työsuhde jatkui Nummelan asemalla aina vuoteen 1983 saakka. Isä jäi työeläkkeelle 59-vuotiaana ja palveluvuosia VR:llä oli kertynyt yhteensä 37. Isän eläkkeellelähtöpäivänä henkilöliikenne Nummelan aseman kautta päättyi.\nIsän työnimike oli aluksi asemamies. Virkalakki oli sininen. Asemamies ei saanut lähettää junia, hänen työtään olivat mm. rahtikirjojen kirjoitus, matkalippujen myynti ja rahtitavaroiden punnitus. Myöhemmin isä kouluttautui junasuorittajaksi, jolloin myös virkalakki muuttui punaiseksi. Junasuorittaja sai lähettää junia ja hänellä oli vastuu raiteiden vaihteista. Lähettäjä oli yhteydessä Lohjan ja Riihimäen asemien henkilöiden kanssa ja junien saapuminen ja edelleen lähettäminen olivat minuutin tarkkaa työtä. Isä työskenteli päivisin, iltaisin ja viikonloppuisin ja toisinaan öisin. Päivisin isä työskenteli asemapäällikön kanssa. Iltaisin ja viikonloppuisin isän vastuualueella olivat junien lähetykset ja matkalippujen kirjoitukset matkustajille. Isä päivysti usein öisin, koska tavaraliikennettä oli myös öiseen aikaan. Asemapäälliköllä oli ns. säännöllinen virka-aika. Hänen työpäivänsä päättyi klo 16.00 ja viikonloput olivat vapaita.\nKotiaseman portailla 1970- ja 1980- lukujen taitteessa. Kauko Sandroos ja tytär Eila ja tämän esikoispoika Esa sekä tytär Anne ja hänen esikoistyttärensä Heidi sekä rouva Sandroosin veli Olavi Aitamurto ja tämän poika Timo Oulusta.\nVuonna 1974 Sandroosien kamarissa otetussa kuvassa oikealla Nummelan aseman viimeinen asemapäällikkö Rauno Väisänen, keskellä asemamies Kauko Sandroos ja vasemmalla 1970-luvulla Vihdissä työskennellyt nuoriso-ohjaaja Arvi Heino.\nKauko Sandroos 50 vuotta. Kuvattu perheen kamarissa v. 1974.\nHelli Sandroos perheen kamarissa vuonna 1974.\nKauko Sandroos ja asemapäällikkö Unto Keränen aseman etupihalla Tainion Talouskauppaa vastapäätä joskus 1970-luvun lopulla.\nEilan poika Esa ja joulupukki (pappa Kauko Sandroos), joka tuli joka joulu.\nÄiti hoiti kotia kunnes kaikki lapset kasvoivat kouluikäisiksi. Kodin ulkopuoliset työt äiti aloitti v.1966, jolloin hän aloitti Inkeri Lehtosen kanssa yksityisen ruokalatoiminnan Rak-Vesin tiloissa. Inkeri Lehtosen lopetettua äiti pyysi työkaverikseen Eila Väätäsen. Tehtaan tiloissa toimi Vihdin ammattikurssikeskus, jossa koulutettiin metallialan työntekijöitä. Ruokala oli avoinna myös viikonloppuisin. Ruokalan asiakkaita olivat ammattikurssikeskuksen opiskelijat, Rak-Vesin työntekijät ja henkilökunta sekä jonkin aikaa Martelan työntekijät. Ruokalatoiminta siirtyi aikanaan Valtion Ravitsemuskeskukselle. Tämän jälkeen äiti työskenteli muutaman vuoden Tölkin tehtaalla, josta palasi ammattikurssikeskukseen opiskelijoiden asuntolan yleistilojen siistijäksi. Tästä työstä hän jäi työeläkkeelle vuonna 1988.\nAnne ja Anitta vuonna 1960, kun perhe muutti Muhokselta Nummelaan. Kuvattu Muhoksella.\nAnne ja Anitta asemapäällikön talon pihalla Nummelassa vuonna 1963.\nÄiti Helli ja tytöt Eila, Anne ja Anitta 1960-luvulla.\nÄiti Helli Sandroos kissa sylissään ja Pentti Sandroos koira sylissä kellarin edessä 1970-luvulla. Oikealla näkyy Talouskaupan pääty.\nEila, Anne ja Anitta Sandroos kellarin edustalla.\nMuistoja kodista ja asemarakennuksen ympäristöstä\nAsunto oli asemarakennuksen yläkerrassa, Lohjan puoleisessa päädyssä. Katavan perhe asui toisessa päädyssä.\nAsunnossa oli tilavat huoneet: keittiö, kamari ja makuuhuone. Keittiössä oli puuhella ja kamareissa kauniit, valkoiset kaakeliuunit. Lisäksi oli nk. kylmä huone. Siinä ei ollut uunia, mutta sinne asennettiin sähköpatteri ja perheen pojat saivat sen huoneekseen. Tilavan makuuhuoneen isä jakoi kevyellä väliseinällä kahtia ja näin vanhemmat ja tyttäret saivat omat huoneensa. Anitta muistelee, kuinka talviaamuisin huoneet olivat ensin viileitä, mutta kun tulet saatiin kakluuneihin ja keittiön hellaan, tuli ihanan kodikas lämpö. Polttopuut olivat varastoituna pihan ulkoliiteriin. Keittiöön tuli vain kylmä vesi ja aluksi oli ulkovessa. Se taas oli toisessa ulkorakennuksessa. Vessaan noustiin muutamia portaita tavallaan toiseen kerrokseen.\nKuvia kaakeliuuneista: (kamari, makuuhuone ja suurennokset makuuhuoneen uunista. Naisfiguurin ylä- ja alapuolella olevissa ovaaleissa on seuraava kulunut ja vaikeastikin luettava ruotsinkielinen teksti\nWärme tar farn\nsom in kommit\nfrusen och skall.\nEn man för utan vänner\nomån så stark\niör hån som stam i öknen\nmed skal ad bark.\nVapaasti suomennettuna teksti olisi tällainen:\nLämpö ottaa vastaan kulkijan\njoka tulee sisään\nkylmänä ja viluisena.\nMies ilman ystäviä\nvaikka kuinka vahva\non kuin autiomaan\npuu ilman kuorta.\nEteisessä oli kylmä komero, jossa säilytettiin elintarvikkeita. Sellaista komeroa kutsuttiin ruokakonttoriksi. Anitta muistaa, kuinka äiti teki viiliä, joka sai valmistua konttorin hyllyllä.\nKeittiöön saatiin myöhemmin sähköhella ja jääkaappi. Myöhemmin eteistilaan tehtiin myös sisävessa. Kesäisin lapset saattoivat nukkua ulkoaitan yläkerrassa.\nAnitta Sandroos v. 1975 lähdössä kotipihalta töihin. Pihalla näkyy kellarin edessä olevan kaivon paikka. Tainion talouskaupan puoleisella aseman etupihalla perheen auto.\nTien toisella puolella olleen Tainion Talouskaupan tädin Anitta muistaa mukavana ihmisenä. Jos kotiin tuli vaikka sunnuntaina yllättäen vieraita, saattoi kauppaan mennä ”takaoven kautta” ostoksille. Aina asiat järjestyivät.\nMaitoa ja kananmunia taas haettiin radan takana olleiden peltojen takana olevasta Jokelan maatalosta. Anitta muistaa emännän, jolla oli pitkä hame sekä lehmiä ja kanoja.\nAnitta muistaa, kuinka hän kävi usein kylässä Katavan tädin luona naapurissa. Anitta oli varmaan mieluisa vieras tädille, jonka omat lapset olivat poikia. Rouva Katava oli taitava ompelija ja hän sanoikin usein: ”Mie olisin niin toivonut tyttöä, mutta sainkin viisi poikaa.” Hän kun olisi niin mielellään ommellut vaatteita pienelle tytölle.\nPihapiirissä on aikojen kuluessa ollut useita eri tarkoituksiin rakennettuja pikkurakennuksia. Henkilöliikenteen aikana asemarakennuksen vieressä oli junia odottaville tarkoitettu ulkovessa. Rakennuksessa oli yhdellä nurkalla ovi naisille ja vastakkaisella nurkalla miehille.\nEila aseman puistossa 1960-luvulla.\nAseman etupihalla Asemantien varrella oli erillinen saunarakennus. Anita muistaa heidän lauantai-iltaiset saunomiset. Vaikka isä olikin usein iltaisin työtehtävissä, ehti hän aina kantaa lapset kylvyn jälkeen kotiin käärittyinä VR:n harmaaseen vilttiin, joka tuntui karhealta. Saunassa piti kuulemma myös olla kiltisti, ei saanut meluta.\nRadan takana oli aikanaan myös pyykkitupa ja pyykinkuivatustila. Tässä rakennuksessa oli myös leivinuuni, jossa äiti paistoi leipää.\nTästä rakennuksesta Anittalla on muisto, että hän oli Anne-siskon kanssa siellä. Anne kurkisteli suureen saaviin ja putosi sinne pää edellä. Saavissa oli vettä. Anitta huuteli äitiä, joka onneksi ehti apuun, eikä mitään pahempaa päässyt tapahtumaan.\nAsemaa vastapäätä radan takana oli valkoinen rakennus, missä punnittiin sokerijuurikkaita. Niitä tuotiin aina syksyisin kymmeniä vaunullisia asemalle.\nPertti Sandroos kissa käsivarrella. Kuvattu 1970-luvulla. Kaukana takana näkyy Jokelan maitotalo ja lähempänä sokerijuurikaskoppi.\nKauko Sandroos menossa resiinalla vaihteitten vaihtoon 1970-luvulla. Taustalla rakennus, missä punnittiin asemalle tuotuja sokerijuurikkaita.\nVaihde Nummelan ratapiha-alueella.\nPerheellä oli ajan tavan mukaisesti myös kotieläimiä. Useina vuosina ulkorakennuksessa kasvoi possu, jonka isä teurasti syksyllä ja sitten nautittiin kinkkua joulupöydässä.\nTakapihalla oli myös lampaita. Niitä oli vuosittain vaihteleva määrä, sillä katraaseen kuului myös pässi. Lampaita varten oli siirrettävä häkki, joten saatiin aina uusi ruokapaikka. Junaa odottelevat asiakkaat kävivät usein rapsuttelemassa lampaita. Pojat opettivat pässin puskemaan ja se oli mukavaa seurattavaa. Lampaat myytiin syksyisin teuraaksi, niitä lemmikkejä ei käytetty omassa ruokataloudessa.\nPentti Sandroos ja Turre-kissa 1970-luvulla.\nKissojakin oli aina. Ne kuitenkin katosivat kummallisella tavalla. Jäivät joskus varmaan junan allekin. Perheen Jami-koira oli uskollinen ystävä. Se kulki aina isän mukana pihalla.\nPerheen lapset olivat muuttaneet aikuistuttuaan omilleen ja isän jäätyä eläkkeelle, isä ja äiti muuttivat työsuhdeasunnosta Enäjärventielle Kisarinteeseen omaan kerrostalo-osakkeeseen. Tässä vaiheessa piti luopua myös uskollisesta Jami-koirasta, koska niin kuin Anitta sanoo ”ei vapaana syntynyttä voinut kahlita kerrostaloon”..\nHelli ja Kauko Sandroos vuonna 1996.\nMuita asemarakennuksessa asuneita\n- Keskustan puoleisessa asunnossa asui Risto Reijo perheineen 1960-luvun lopulla.\n- Asemapäällikkö Esko Varttinen, joka oli asemapäällikkönä vuosina 1971 – 1981 asui ensin asemarakennuksessa. Sitten perhe muutti Hannankadun varrella olevaan kerrostaloon ja sieltä työpaikan muututtua Niiralaan.\n- Asemamies Kauko Sandroosin poika Pertti asui vuosina 1973 – 1979 Nummelan asemarakennuksessa. Hänen työpaikkansa oli Lohjan asemalla. Hän teki myös työuransa VR:n palveluksessa.\n- Nyt rakennuksen yläkerrassa asuvat Heidi ja Arvi Vuokila (vuodesta 1987 alkaen) ja toisessa asunnossa Mirja ja Markku Reuna. Myös he ovat olleet VR:llä työssä.\nMarkku Reuna on helmikuussa 2014 kertonut :\nAsemarakennuksen yläkerran Lohjan puoleinen asunto vapautui huhtikuussa 1983, kun asemamies Kauko Sandroos vaimoineen muutti omistusasuntoonsa Enäjärventien varrelle. Muutin vaimoni Mirjan kanssa tähän asuntoon syyskuussa 1983. Olemme tehneet asunnossa täydellisen tämän päivän tarpeiden mukaisen remontin rakentamalla mm. suihkutilat. Lämmin vesi tulee vesiboilereista keittiöön, vessaan ja suihkuun. Keittiössä on kuitenkin edelleen Sandroosien aikainen puuhella ja se on kovassa käytössä.\nSekä olohuoneessa että makuuhuoneessa on säilytetty vanhat kaakeliuunit, joita edelleen lämmitetään. Lämpö pysyy hyvin ja pitkään.\nMuutin Kuortaneelta Nummelaan vuonna 1972 ja aloitin VR:n palveluksessa vuonna 1975.\nPerheeseen kuuluu kaksi lasta, poika ja tyttö.\nMarkku Reuna kaakeliuunin vieressä. Kuvannut Anitta Sandroos helmikuussa 2014.\nKeskipisteen puoleisessa päädyssä asui vuonna 1983 Jorma Rokka, joka oli myös VR:n palveluksessa. Hänen muutettuaan Helsinkiin tähän asuntoon muuttivat Arvi ja Heidi Vuokila, jotka edelleen asuvat siellä.\nMuita asemamiesten talossa asuneita\n- Asemamies Arvo Lindfors\n- Asemamies Borgelin vaimonsa ja lastensa Irman ja Riston kanssa.\n- Asemamiehet Pohjola ja Nikkanen perheineen\n- Asemamies Väinö Lindqvist vaimonsa Ellin ja tyttäriensä Pirjon ja Marja-Liisan kanssa. He olivat rakennuksen viimeiset asukkaat ennen kuin talo purettiin.\nNummelan posti rautatieasemalla\nVuonna 1884 Nummela sai oman postitoimiston. Kirkonkylässä postikonttori oli avattu vuoden 1866 alussa. Nummelan postia hoiti alkuaikoina asemapäällikkö sivutoimenaan. (Myllyniemi: Vihdin historia s. 164-165)\nPostitoimiston alkuperäiset tilat olivat maantien puolelta katsoen rautatieaseman vasemmassa kulmassa. Rakennuksen keskellä olevasta odotussalista kuljettiin tuohon tilaan. (Kertonut Veikko Helle)\nVeikko Helle muistelee ainakin asemapäällikkö Flinkin väen hoitaneen postin asioita. Hän on kertonut myös seuraavaa:\nPosti siirtyi ratapihan puoleiseen itäpäätyyn. Ovi sinne meni aivan Esteri Alénin pitämän kahvikioskin myyntitiskin vierestä. Tuolloin postissa oli jo omat virkailijat.\nAsemapäällikkö Yrjö Aalto toimi vielä myös postin vastaavana ja hänen lähdettyään vuonna 1953 hoiti silloinen kirjuri Lauri Kinnunen viransijaisena myös postin asioita. Vuosina 1953-1954 virka on ilmoitettu avoimeksi, kunnes 1955 Eeva Litja (o.s. Salo) nimitettiin postinhoitajaksi. (Valtiokalenterit)\nEeva Salo ja Irja Salenius olivat jo sodan aikana töissä postissa, kuten myös Toini Pyykkönen, joka tuli vuonna 1939 Parikkalasta ja muutti 1947 Helsinkiin. Sodan jälkeen postissa työskentelivät myös Irene Lääkäri (myöhemmin Sorsa), Vuokko Leutola (myöhemmin Kylämäki) ja Maija Alén.\nAsemalta posti siirtyi Asemantien varteen, nykyisen Pisteenkaaren kulmassa sijainneeseen Heikki Louhen rakennuttamaan taloon. Postitoimiston hoitaja Eeva Litja (o.s. Salo) asui myös saman rakennuksen yläkerrassa.\nLiisa Toikkasen muistoja Nummelan postista.\nPosti Nummelan lentokentällä.\nAsemalla toiminut kahvila\n1920-luvulla olleessa aseman kahvilassa ei ollut varsinaista kalustusta. Asiakkaat saattoivat kyllä istua odotussalin (tuolloin sanottiin väntsaalin) seinän vieressä olevilla puupenkeillä ja kahvikuppi voitiin laskea asemasalin pitkälle pöydälle.\nEster ja Suoma Alén pitivät kahvilaa asemalla 1920-luvulla. Ester Alén on omakätisesti signeerannut kuvansa.\nNummelan rautatieasema syyskuussa 2000, kuvannut Vesa Valtonen\nMyöhemmin asemarakennuksen alakerrassa\nRakennuksen alakerrassa toimi jonkin aikaa Pienten paikka niminen kirpputorityyppinen liikeyritys. Se lopetti toimintansa joskus 1990-luvun lopulla.\nNyt tilat ovat Vapaaseurakunnan käytössä. Tässä Nummelan rukoushuoneessa (Asemantie 6) on säännöllistä toimintaa joka torstai ja sunnuntai.\nTietoja koonneet Ritva Miettinen ja Sirkka Järvensivu. Kuvat ovat Sandroosien kokoelmista ellei toisin mainita.


Irakilaisperheen joulu Suomessa: Nautimme rauhasta, kun kranaatit eivät räjähtele - Kotimaa - Uutiset - MTV.fi\nJulkaistu 23.12.2015 17:30\n(Päivitetty 24.12.2015 08:26)\nÄiti Roqauya Ali ja isä Waad Saleh, lapset Narges, Hasan ja Hussein.\nSuomen talven pimeyskään ei haittaa Ruovedelle päätynyttä irakilaista turvapaikanhakijaperhettä.\n– Täällä ei tarvitse tuntea pelkoa, eikä kuulla räjähdyksiä tai uhkauksia. Jumalalle kiitos. Täällä on sataprosenttisen hyvä, sanoo perheensä kanssa syyskuussa Suomeen tullut äiti Roqaiya Ali.Äidin ja isä Waad Salehin kanssa mukana tulivat lapset Hussein (10 v.), Narges (8) ja Hasan (5).\nAli on ollut Suomessa aiemminkin ja hän osaa jo jonkin verran suomea.– Olin Suomessa jo vuonna 2007 turvapaikanhakijana, mutta silloin minut käännytettiin takaisin.Useimmiten irakilaisperheistä miehet lähtevät ensimmäisenä hakemaan turvapaikkaa muun muassa siksi, että matkan katsotaan olevan naisille liian vaarallinen ja raskas. Alin ja Salehin perhe kertoo vuonna 2007 päätyneensä kuitenkin siihen, että äidin on parempi tulla Suomeen yksin.Äiti oli jo valmiiksi Espanjassa ennen Suomeen tuloaan.– Ajattelimme, että raskaana olevan naisen on helpompi saada turvapaikka, sanoo Ali.Perheen keskimmäinen lapsi Narges syntyi Suomessa äidin ensimmäisellä turvapaikanhakumatkalla. Nyt 8-vuotias Narges on siis jo toisen kerran Suomessa. Hänkin on oppinut kieltä syksyn mittaan.– Nolla viisi kuusi, luettelee Narges sujuvasti, kun juttelemme puhelinnumeroista."Täällä on ihmisoikeudet"Isä Waad Saleh kertoo perheen haluavan turvapaikan nimenomaan Suomesta, koska maalla on hyvä maine.– Täällä on sellainen asia kuin ihmisoikeudet. Täällä on tulevaisuus, täällä on kaikki. Meillä on nyt lapset mukana, ja lapsetkin ovat tyytyväisiä, Waad Saleh sanoo.Saleh ja Ali kertoivat perheensä tarinan MTV Uutisille vieraillessaan turvapaikanhakijoille ja suomalaisille tarkoitetussa joulujuhlassa Lauttasaaren kirkossa Helsingissä.Joulua muslimiperhe ei tosin itse vietä.\nVaikka perhe viihtyy Suomessa, on elämä pirkanmaalaisessa pikkukunnassa välillä melko hiljaista. Perhe asuu vastaanottokeskuksessa ja on tutustunut muihin turvapaikanhakijoihin, mutta yhteydet suomalaisiin ovat jääneet vähäisiksi.Kaksi vanhinta lasta käy suomalaisessa koulussa ja vanhemmat käyvät suomen kielen tunnilla kolme kertaa viikossa – silti aika tahtoo käydä pitkäksi.Perheen lapset olivatkin Helsingin-matkasta erityisen innoissaan.– Lapset halusivat ehdottomasti mennä kauppaan ostamaan lautapelin, jotta aika kuluisi vastaanottokeskuksessa paremmin.Rankka matkaPerheen matka Irakista Suomeen kolmen lapsen kanssa oli luonnollisesti rankka. Isä Waad Saleeh huokaa, kun kysyn millainen matka oli.– Ensin matkustimme viisi tuntia Irakista Kreikkaan – sitä matkaa emme halua edes muistaa. Jatkoimme matkaa Ateenaan laivalla, sieltä menimme Makedoniaan, jossa piti kiivetä vuorelle ja alas. Kiipeäminen kesti kuusi tuntia, lapset olivat tietysti mukana.\nIsä Waad Saleh ja tyttäret Narges ja Hasan matkalla Suomeen.\nIsä ja äiti kertovat pelänneensä lasten jaksamisen puolesta.\n– Heillä oli nälkä ja jano. Olimme huolissamme, että menettäisimme jonkun lapsista sillä matkalla. Mutta he kaikki pysyivät terveenä, sanoo Roqaiya Ali.\nIrakilainen turvapaikanhakija: Jos joukossa on Isisin väkeä, ilman muuta siitä kerrotaan 21.12.2015\nLaivayhtiö Saksasta tulevista paperittomista: Paperit heitetään pois – laivaan ei pääse ilman passia 16.12.2015


Kiveskipu - Hoitonetti\nKiveskipu voi miehillä olla oire kroonisesta eturauhastulehduksesta. Eturauhasen tulehdus on miehillä yleinen sairaus aina 30 ikävuodesta ylöspäin ja siten usein myös kiveskivun taustalla. Usein eturauhasen tulehdusoireet voivat tuntua siittimen päässä tai kiveksissä jomottavana ja painostavana. Myös kipusäteilyä reisien sisäpinnoille raportoidaan. Kiveksiä tunnustellessa suurempaa aristusta ei kuitenkaan todeta vaan eturauhasen tunnustelussa tyypillinen eturauhasen tulehdukseen liittyvä aristus on todennettavissa säteilyoireineen.\nÄkillinen voimakas kivesten alueen kipu ja turvotus viittaa kiveksen kiertymiseen, jolloin kivestä suonittavat laskimot jäävät puristuksiin ja vaarana on jopa kiveksen kuolio. Molemmat kivekset ikään kuin roikkuvat nivustaipeista lähtevien hermojen ja verisuonten muodostaman "kimpun" varassa. Näiden taipumuksena on satunnaisesti kiertyä akselinsa ympäri aiheuttaen verisuonituksen tyrehtymisen ja äkillisen kovan kivun. Tila vaatii nopeaa kirurgista hoitoa ja tällaisen äkillisen kivuliaan tilan ensihoitona on hakeutua mahdollisimman nopeasti sairaalaan.\nMuita tavallisia syitä ovat lisäkivestulehdus sekä erilaiset vammat sekä ns vesikives, jotka saattavat aiheuttaa turvotusta kiveksen. Sikotaudin harvinainen jälkitauti miehillä voi olla kivesten turpoaminen ja kipu. Jos kiveskipua poteva henkilö ei pysty yhdistämään oireita esimerkiksi aiemmin todettuun eturauhastulehdukseen, on syytä käydä yleislääkärin vastaanotolla tarkastuttamassa tilanne.


Polvet - Näin pidät polvesi kunnossa\nPolvilla on tärkeä tehtävä: ne kannattelevat koko ihmiskehon painoa samalla kun ne mahdollistavat suuren osan kehon liikkeistä.\nPolvinivelet ovat suurimpia ja monimutkaisimpia niveliämme, mutta ne myös vahingoittuvat erittäin helposti. Ongelmat polven alueella voivat johtaa krooniseen kipuun, toistuviin loukkaantumisiin ja pahimmillaan liikuntakyvyn menettämiseen. Siksi nivelistä huolehtiminen varsinkin vanhemmalla iällä voi vaikuttaa elämänlaatuun merkittävästi.\nYksi kaiken ikäisille sopiva tapa pitää huolta polvista on vahvistaa niitä lihaksia, jotka toimivat iskunvaimentimina, erityisesti takareisien koukistajalihaksia ja etureisiä. Lontoossa työskentelevä englantilainen fysioterapeutti Sammy Margo suosittelee myös harjoittamaan vatsan alueen lihaksia sekä vahvistamaan pakaralihaksia. ”Ne käytännössä ohjailevat ja tukevat jalkoja”, hän selittää. Näitä kaikkia lihaksia voi harjoittaa samanaikaisesti kiipeämällä portaita ylös ja alas tai askeltamalla esimerkiksi steppilaudalla. Portaiden kapuaminen on myös sopivan kevyt harjoitus ylläpitämään sydämen ja verisuonten kuntoa.\nKengät voivat olla polviesi ystävä tai vihollinen. Esimerkiksi korkeilla koroilla käveleminen kohdistaa niveliin noin 25 prosenttia suuremman paineen kuin kulkeminen paljain jaloin.\nKun etsit hyviä kävelykenkiä, kiinnitä huomiota kenkien pehmikkeisiin ja istuvuuteen. Ota myös jalkojesi muoto huomioon: ihmiset joilla on korkea jalkaholvi saattavat tarvita enemmän pehmikkeitä paikatakseen luonnollisen iskunvaimennuksen puutteita. Voit helposti selvittää millainen jalkaholvi sinulla on kastamalla jalkasi veteen ja astumalla esimerkiksi pahvinpalan päälle. Jos suurin osa jalanjäljestäsi on näkyvissä, sinulla on luultavasti matala jalkaholvi. Jos taas jäljessä näkyy vain osa jalkapohjasta, sinulla on luultavimmin korkea jalkaholvi.\nJos polvissasi on jo ruhjeita ja kulumia esimerkiksi niveltulehduksen tai vanhojen liikuntavammojen jäljiltä, kevyet harjoitukset saattavat olla sinulle sopivimpia. Hyviä liikuntamuotoja ovat muun muassa uinti, pyöräily sekä sauvakävely, jossa sauvat tukevat liikkumista.


Teoriaa, käytäntöä vai molempia?:SPAL\nEtusivu > Palomiesliitto > Viestintä > Blogi: Kimin kynästä > Teoriaa, käytäntöä vai molempia?\nTeoriaa, käytäntöä vai molempia?\nMinisteri Paula Risikko on heti toimikautensa alusta lukien ryhtynyt ansiokkaasti uudistamaan pelastustoimen koulutusjärjestelmää.\nMinisteri on asettanut hankkeen selvittämään pelastustoimen osaamistarpeita, huomioiden jatkuvasti uudistuva toimintaympäristö.\nMinisteri on todennut, että pelastustoimeen tulee luoda polku perustutkinnosta aina väitöskirjatasolle saakka. Hän on myös oikeassa sen suhteen, että meillä on suuri tyhjiö työpaikkatason lisä- ja täydennyskoulutuksessa.\nNyt on erinomainen mahdollisuus uudistaa koulutusjärjestelmää puhtaalta pöydältä. Toivon hartaasti, että tilaisuus käytetään rohkeasti hyödyksi. Nyt tarvitaan uutta ajatusta, innovaatiota sekä Bologna-prosessiin pohjautuva korkeakoulujärjestelmä, joka ottaa huomioon pelastustoimen lakisääteiset tehtävät.\nEn ole vakuuttunut siitä ajatuksesta, että pelastajatutkintoa uudistetaan ainoastaan ensihoidon näkökulmasta ja lähihoitajatutkinnolla. Tämä tarkoittaisi sitä, että pelastajatutkinnon suorittaneella olisi valmistuttuaan vähintään kolme toisen asteen tutkintoa takataskussa. Tämä ei kuulostaa kovinkaan rationaaliselta uudistukselta. Esimerkiksi monessa muussa oppilaitoksessa pelastajatutkintoon johtava kokonaisopiskeluaika johtaisi maisteri- tai tohtoritutkinnon alkumetreille. Jatkoväylän rakentaminen ja kokonaisopiskeluaika tulee ottaa huomioon uudistusprosessissa.\nToivottavasti työryhmällä riittää myös viisautta tarkastella naapuriviranomaisen leirissä toteutettua sekä opetusministeriön alaisuudessa toimivien muiden oppilaitosten koulutusuudistuksia.\nVälillä tuntuu siltä, että koulutusuudistuskeskustelu pyörii kategorisesti teorian tai lihasvoiman välillä. Tarvitaanko enemmän moottorisahan käyttökoulutusta, ensihoitotaitoja, evästeitä lähiesimiestyöhön, strategista johtamista vai ennaltaehkäisevään toimintaan tähtäävää pedagogista osaamista?\nNämä eivät ole toisiaan poissulkevia taitoja. Monitoimiammatissa tarvitsemme sekä teoriaa että käytännön taitoja.\nHätäkeskuspäivystäjien koulutustakaan ei pidä unohtaa. Pelastusopistolla on velvollisuus tuottaa ja kehittää hätäkeskuspäivystäjän peruskoulutusjärjestelmää. Jatkotutkinnon kehittämisestä on turha puhua, koska sellaista ei järjestetä hätäkeskussektorilla.\nAikanaan on päivystäjille annettu täydennyskoulutusta, joka valmensi vuoromestaritehtäviin. Tämä on jostakin syystä unohtunut ajan saatossa, mutta tarpeet hätäkeskuspäivystäjän jatkotutkintojen osalta eivät ole kadonneet mihinkään.\nPelastusopiston yksi tärkeimmistä kehittämisen kohteista on hätäkeskusammattilaisten perus- ja jatkotutkintojen resursointi ja uudistaminen. Hätäkeskustyö on ihan oma professionsa, johon tarvitaan alan oma koulutuspolku. Eikä pidä unohtaa vaativassa hätäkeskusammatissa tarvittavaa lisä- ja täydennyskoulutusta.\nToivotan rohkeutta koulutusuudistustyöhön ja toivon, että henkilöstö otetaan mukaan valmistelutyöhön jo heti alkuvaiheessa!


Tablettia ostamassa, mikä tabletti hankinnassa? | Page 72 | Matkapuhelinfoorumi - Suosituin matkapuhelinpalsta\nTestasin ko. pelin, toimii medium ja jopa high asetuksilla jos jättää anti-aliasingin täpän valitsematta.\nTäällä olisi tabletin hankinta mielessä. Kiinnostaisi Ipad wi-fi 32gb 2019, mutta on epäselvää kaksi ominaisuutta. Onko siinä GPS-paikannus? (Gigantin tuoteselostuksesta ei löytynyt) ja toinen asia, jos wi-fiä ei saatavilla niin saanko android-puhelimella siihen netti-yhteyden? Tämä onnistuu ainakin Samsungin tabletilla.\nIpad osaa kyllä liittyä Androidilla tehtyy wifi tukiasemaan.\nGPS on vaan lte mallissa\nVähänlaisesti tabletteja tullut seurattua nykyään, mutta tarvitsisi löytää kosteisiin olosuhteisiin sopiva Android-tablet.\nIskunkestävyys ei pakollinen, jos löytyy järeähkö suojakotelo. Mitä muita vesitiiviitä (IP6x) tabletteja nykymarkkinoilla, kun Galaxyn Tab Active? - hintaluokassa < 400eur.\nOlen kauan haeskellut vanhalle 10" Sony Xperia Z:lle korvaajaa ja jotenkin on ollut vaikeata löytää sopiva. Tilasin nyt sitten Elisalta kolmen vuoden sopparilla 5,52€/kk Sampan A-sarjan 10-tuumaisen.\nKolme vuotta tabletin käytössä on minulla näemmä lyhyt aika. Nopeasti toimittivat, tilauksesta meni vartti, kun sain tekstarin, että laite on ElisaShopissa noudettavana.\nOnko missään edullisemmassa tabletissa vieläkä ku vaan 2gb muistia? Tuntuu hassulta ku karvalakki puhelimissa alkaa oleen jo aina sen 4gb, ni vasta siellä +500€ hintaluokassa tullut vastaan että muistia 4-8gb ?\nHarvassahan ne on.\nAlle 300 euron laitteista esim. Lenovo Tab P10 on 4 Gb RAM. Ja Huawei Mediapad M5 Lite ja Samsung Galaxy Tab S2 9.7 on 3 Gb laitteita.\n8 tuuman Android-tabletti jossa WiFi ja LTE? Onko enää? Vanha Galaxy Note8 alkaa olla jo niin etana ettei huvita käyttää.\nViimeksi muokattu: 5.2.2020\nHUAWEI MEDIAPAD M3 8" 64GB 4G LTE - Power.fi\nTyylikäs tabletti nopeilla 4G yhteyksillä. Osta HUAWEI MEDIAPAD M3 8" 64GB 4G LTE Powerilta!\nNäyttäisi olevan kaksi kappaletta outletissa\nÖöö... Kirin 950 ja 430 euroa siitä ?\nKysyttiin löytyykö noilla spekseillä, en sanonut mitään kuinka järkevää sitten on tuo ostaa\nMate 20x? 7,2” näyttö ja alle 500€. Ei sinänsä tabletti mutta muuten ihan mahtava vehje. Hyvin ajoi telkkarin virkaa lomareissulla.\nKai tuokin vikkelämpi on kuin nykyinen Note 8. Mutta ei tuolla hinnalla, ei.\nElisan sivulla 999€. Ja tuumia on mutta näyttö näyttää kapealta mallilta. Ei ole 16:9\nSuomessa ei myydä kuin sitä surkeeta 5g mallia. Ebaysta saa euroopasta sen alle 500. Puhelin ei ainakaan kädessä ole kovin kapea. Hieman leveämpi kuin pro max.\nEi 16:9 suhteella olevia tabletteja ole. Ne on kaikki 16:10, 4:3 tai 3:2\nAlle 300 euron laitteista esim. Lenovo Tab P10 on 4 Gb RAM.\nLenovolla tosiaan vanhempaa myös Tab 4 10 Plus. Tosin suosittelen pysymään Lenovon tabeista hyvin kaukana, jos ei halua itse näperrellä. Itsellä siis mainitsema Tab 4 10 Plus, maksoin reilu vuosi sitten outletistä 150e. Alkujaan hyvin tökkivä laite ja Lenovo ei päivittele laitteita sitten juuri ollenkaan. Tässä tabissa julkkarihetkellä Android 7 ja siihen jäi.\nSitten näpertely: onneksi joku oli portannut LineageOsin Android 9:n muodossa niin tabi sai uuden elämän. Viimeinen Lenovo kuitenkin, tekevät "kertakäyttö"- tabeja.\nJoo mulla pari vuotta sitten oli niitten joku "parempi" tabletti, 2K näyttö, videotykki jne. Mut paska maku kyllä jäi tuosta päivitys politiikasta. Uutta pukataan pihalle ja vanhat kalliit mallitakaan saa päivityksiä juuri ollenkaan, ei lenovon tablettia enää tähän talouteen, vaikka läppärit rokkaa\nKyselen suosituksia/ehdotuksia uudeksi tabletiksi.\nPääasiassa lojuu olohuoneessa sohvapöydällä, mutta tarkoitus myös korvata perusläppäri matkoilla.\ntarpeeksi potkua läppärin korvaajaksi\nkätevä ulkoinen näppis (vakiona tai erikseen hankittuna)\nn. 10" näyttö, mielellään IPS\nkunnollinen käyttiksen tuki (päivitysten nopeus ja kesto)\nEhdoton hylkyperuste (näitä ei saa olla):\nkasvo- tai irisskannaus\nei niin väliä:\nkäyttis(Android/Win/iOS/Chrome), kynä, SIM-korttipaikka\niPad Air kai ainakin kävisi, onko muita vaihtoehtoja?


Nopea lämmin marokkolainen kukkakaalisalaatti – Viimeistä murua myöten\nKoti\tArjen nopeat\tNopea lämmin marokkolainen kukkakaalisalaatti\n1.09.2021 0 kommentti\nMieleni teki tehdä blogistani löytyvää marokkolaista kukkakaalisalaattia. Aineksetkin siihen löytyivät aikalailla. Vaan lueskelin reseptiäni ja mietin, että jopas olen nähnyt salaattiin vaivaa. Nyt en kyllä jaksaisi erikseen paahtaa eri tavalla eri raaka-aineita ja sekoitella kastikkeita ym. Nyt oikaistaan, sillä ruoka pitää saada pian pöytään. Vähän lisäilin lehtikaalia ja modifioin reseptiä.\nJa tästähän tuli oikein mainio pikaversio tuosta yhdestä lemppari lämpimästä salaatista! Vai onko tämä edes salaatti vai ehkä sittenkin pyttipannu? Samapa tuo. Tällainen kyllä maistuu nyt syyssäiden tullen. Jos haluat ruokaisamman version, niin lisää mukaan esimerkiksi nyhtökauraa.\nNopea lämmin marokkolainen kukkakaalisalaatti – resepti\ntuoreita yrttejä (minulla oli minttua)\n(halutessasi lisää esim nyhtökauraa saadaksesi ruokaisamman version)\nLeikkaa kukkakaali palasiksi. Voit käyttää myös kukkakaalin lehdet. Lisää pannulle öljyä ja ala paistaa kukkakaalia. Revi lehtikaalinlehdet mukaan pannulle. Hienonna valkosipuli ja lisää mukaan pannulle.\nLisää mausteet mukaan vielä pannulle ja paista kukkakaalia lastalla pyöritellen, kunnes se ruskistuu ja kypsyy – n. vartin ajan. Lisää lopuksi vielä sitruunankuoriraaste.\nPilko mukaan porkkana tuoreena. Halusin mukaan jotakin tuorettakin, mutta sen voi myös paistaa mukaan.\nLisää vielä mantelit, rusinat ja yrttejä pieni kourallinen.\nTarjoile maustamattoman soijajogurtin kanssa.


Brexitistä tuli symboli maailmankuvien kamppailussa | Kaleva.fi\nNyt se on sitten ohi. Brexit. Britannia todella jätti Euroopan unionin monen vuoden jahkaamisen jälkeen tammikuun lopussa. Valmistauduin h-hetkeen kuin vaalivalvojaisiin konsanaan: television ääressä seuranani erään suomalaisen panimon kekseliäästi nimeämä virvoitusjuoma Bitter Brexit.\nIllasta tuli kuitenkin antikliimaksi sekä tapahtumien että televisiolähetyksen osalta. Ei kajahdellut Big Ben. Pääministerin virka-asunnon seinään heijastettu kellon tikitti aikansa loppuun ilman ilotulituksia, fanfaareja tai maanjäristyksiä. Ei tullut linjapuhettakaan, vaan Boriksen tekopositiivinen videoklippi keskiyöllä. Brysselissä Britannian lippu laskettiin alas vähäeleisesti. Jopa ”Got Brexit Done”-mukit, -pinssit ja -keittiöpyyhkeet myöhästyivät juhlahetkestä.\nTässäkö se oli se tapahtuma, jota on toitotettu ja josta on riidelty kohta jo puolivuosikymmentä?\nMedioita ja reaaliaikaisia päivityksiä seuraamalla päivästä piirtyi kuitenkin toisenlainen kuva. Ne kertoivat tapahtumasta, joka oli monelle henkilökohtaisesti merkittävä. Lincolnshiren kaupungissa, jossa 75,6 prosenttia äänesti eron puolesta, 76-vuotias Brian odotti kuumeisesti iltaa: ”tuskin maltan odottaa EU:n ikeen alta pääsyä”. Philip Nottinghamista ja Lorraine Abderdeenista kokivat, että EU on aina sortanut ja kohdellut heitä epäreilusti. Hazel oli läpeensä kyllästynyt kaikkiin säädöksiin ja tuntemattomien käskytykseen: ”Ihmiset haluavat ottaa vallan takaisin omiin käsiinsä!”\nLincolnshireriläisten juhlien vastapainoksi Oxfordin kunta nosti kaksitoistatähtisen Euroopan lipun protestiksi kaupungintalon katolle. Toisesta mielipideleiristä kuului samanlaisia tunnevoimaisia reaktioita. Eräs tunsi ”sanoinkuvaamatonta surua ja vihaa”. Timin perhe ei kokenut olevansa ”enää oman maansa kansalaisia”. 18-vuotias Alexander sytytti kynttilän EU:n muistolle Newcastlessa.\nKölniläinen sanomalehti julkaisi etusivullaan käsinkirjoitetun rakkauskirjeen eroavalle kumppanille. Tunnettu brittiläistaustainen sotareportteri Roger Cohen kuvasi Brexitiä henkilökohtaisesti koskettavammaksi kuin mikään muu tarina 40-vuoden aikana: ”tuntuu toivottomalta ja moraaliselta haaksirikolta, itseamputaatiolta…syntymämaastani tulee nyt kaikin tavoin köyhempi”.\nKun Brexit-saaga tuli eron myötä keskeiseen nivelkohtaan, voidaanko laittaa piste tarinalle? Tuskin. Saagat tuppaavat olemaan moniosaisia. Alkaa tuhansien pikkudiilien aika turvaamaan ihmisten, yritysten, yhdistysten ja valtioiden välistä vuorovaikutusta. Ja titaanien taistelu tulevaisuudesta maailmankuvien hahmoissa on vasta aluillaan.